Kharlan diberi tempat ke Paris 2024 selepas disingkirkan dari kejohanan dunia

MILAN, 29 Julai - Atlet lawan pedang Ukraine, Olha Kharlan diberikan tiket ke Sukan Olimpik Paris 2024 oleh Jawatankuasa Olimpik Antarabangsa (IOC) pada Jumaat selepas dia disingkirkan daripada kejohanan dunia kerana enggan berjabat tangan dengan lawan dari Rusia.Persekutuan Lawan Pedang Antarabangsa (FIE) turut menyatakan mereka menyenaraikan semula Kharlan sekali gus membolehkannya mengambil bahagian dalam acara berpasukan pada kejohanan dunia di Milan, Itali.Emmanuel Katsiadakis, Presiden FIE dari Greece berkata, keputusan itu diambil "selepas rundingan bersama IOC."Kharlan, atlet lawan pedang pertama berdepan lawan dari Rusia atau Belarus sejak pencerobohan Rusia ke atas Ukraine, menang 15-7 ke atas Anna Smirnova dari Rusia kelmarin.

Pemenang empat pingat Olimpik berusia 32 tahun itu enggan berjabat tangan dengan Smirnova sebaliknya hanya melagakan bilah pedangnya dengan pihak lawan.Namun peraturan FIE menyatakan kedua-dua atlet perlu bersalaman.Smirnova membuat protes selama 45 minit apabila enggan meninggalkan gelanggang pertandingan.Kharlan mendakwa Katsiadakis memberi jaminan kepadanya "boleh" tidak berjabat tangan dan sebaliknya hanya menyentuh bilah pedangnya susulan kemenangannya."Saya fikir saya boleh berpegang kepada kata-katanya, tetapi jelas tidak sama sekali," kata Kharlan.Susulan pembatalan kemenangannya itu, IOC meminta atlet Ukraine diberi layanan "secara sensitif."Semalam, Presiden IOC Thomas Bach, yang juga bekas atlet lawan pedang Olimpik, menghantar surat kepada Kharlan menyatakan dia diberi tempat pada Olimpik Paris 2024 tidak kira sama ada dia mengutip mata kelayakan secukupnya atau sebaliknya."Sebagai seorang atlet lawan pedang, sukar untuk saya membayangkan apa perasaan anda ketika ini," tulis Bach."Memandangkan situasi unik anda, IOC akan memperuntukkan satu kuota tambahan buat anda pada Sukan Olimpik Paris 2024 sekiranya anda tidak mampu layak dalam tempoh berbaki selepas ini." – AFP


Dembele, Henderson sertai Al-Ettifaq

RIYADH, 27 Julai- Penyerang Perancis, Moussa Dembele telah menyertai kelab Liga Pro Saudi, Al-Ettifaq sebagai ejen bebas selepas tamat kontrak bersama kelab Perancis, Lyon.Perkara itu diumumkan Al-Ettifaq menerusi laman sosial rasmi kelab.Dembele mula menempa nama bersama Celtic pada 2016 dengan membantu kelab itu menjulang gelaran treble berturut-turut.Dia bagaimanapun melalui tempoh sukar selepas menyertai Lyon pada 2018 termasuk dipinjamkan kepada kelab Sepanyol, Atletico Madrid bagi musim 2020-2021.Bagaimanapun, pemain berusia 27 tahun itu kembali menyinar selepas menamatkan tempoh pinjaman dengan meledak 70 gol dalam 172 penampilan bersama Lyon.Dembele bakal menyertai nama besar di Liga Pro Saudi termasuk Cristiano Ronaldo dan Karim Benzema.

Sementara itu, bekas pemain tengah Liverpool, Jordan Henderson akhirnya mengucapkan selamat tinggal selepas 12 tahun bersama kelab itu.Pemain berusia 33 itu mengumumkan pemergiannya di laman sosial peribadi.Bekas kapten Liverpool itu akan menyertai Liga Pro Saudi selepas Al-Ettifaq membayar yuran perpindahan yang dianggarkan berjumlah £13 juta pound.Henderson melakukan 492 penampilan, menjaringkan 33 gol serta 61 bantuan jaringan sejak menyertai Liverpool pada 2011.Pemain antarabangsa England itu membantu pasukan Jurgen Klopp memenangi kejuaraan Liga Perdana pertama mereka dalam tempoh 30 tahun pada 2020. Dia juga mengetuai Liverpool untuk merangkul kejuaraan Piala FA, Piala Liga, Piala Super UEFA dan Piala Dunia Kelab.- AFP


Bintang Sepanyol, David Silva bersara

MADRID, 28 Julai - Bekas bintang Manchester City, David Silva mengumumkan persaraannya daripada bola sepak susulan kecederaan lutut yang dialaminya.Pemain tengah Sepanyol berusia 37 tahun itu menyertai Manchester City selama 10 tahun selepas dibawa daripada kelab Valencia pada 2010.Silva bermain sebanyak 400 perlawanan buat ‘The Citizen’ dan memenangi empat kejuaraan Liga Perdana Inggeris.Pada 2020, Silva meninggalkan Manchester City dan kembali ke La Liga dengan menyertai Real Sociedad.Namun, kecederaan lutut yang dialami Silva ketika perlawanan pramusim bersama Real Sociedad memaksanya untuk bersara.

Silva dalam kenyataan di media sosial berkata keputusan untuk bersara merupakan sesuatu yang sukar dan terpaksa dilakukannya.“Hari ini merupakan hari yang paling sedih dalam hidup saya. Saya terpaksa mengucapkan selamat tinggal kepada perkara yang telah saya abadikan seluruh jiwa.“Tiba masa untuk ucap selamat tinggal kepada rakan-rakan yang telah saya anggap sebagai ahli keluarga," kata Silva.Rakan sepasukan dan para peminat turut berkongsi ucapan memberi sokongan dan melahirkan penghargaan kepada bekas pemain Sepanyol berkenaan.Sepanjang karier selama 20 tahun, Silva Berjaya membantu Manchester City memenangi memenangi dua Piala FA dan lima Piala Liga.Selain itu, Silva turut membantu Sepanyol meraih Piala Dunia 2010 dan dua kejuaraan Euro sebelum bersara daripada skuad tersebut pada 2018.-AFP


KDA FC dan Lee Tuck berpisah

ALOR SETAR, 27 Julai - Pemain naturalisasi kebangsaan, Lee Andrew Tuck menggemparkan peminat bola sepak Hijau Kuning apabila disahkan akan meninggalkan pasukan itu.Berita yang mengejutkan peminat Sang Kenari itu diumumkan dalam satu kenyataan menerusi laman sosial Facebook Kedah Darul Aman (KDA FC) malam tadi.Menurut KDA FC, pihak pengurusan pasukan dan Lee Tuck telah mencapai persetujuan untuk berpisah.“Selepas beberapa perbincangan dan pertimbangan bersama antara pengurusan kelab dan Lee Tuck, dengan emosi bercampur-baur kami mengumumkan persetujuan bersama mengenai pemergian Lee Tuck dari KDA FC.“Keputusan ini telah dicapai dengan cara yang baik, dan kami menghormati keinginan Lee Tuck. Walaupun dia tidak akan lagi memakai jersi kelab ini, kami tidak ragu-ragu bahawa Lee Tuck akan terus bersinar dalam kerjaya masa depannya,” menurut kenyataan ituSepanjang musim ini, Lee Tuck telah mempamerkan dedikasi yang tinggi, kemahiran yang luar biasa, dan komitmen yang tidak berbelah bahagi terhadap prestasi KDA FC. Malah Lee Tuck juga diumumkan sebagai pemain terbaik Liga Super PFAM Edisi Jun 2023 pada baru-baru ini.Persembahan luar biasa beliau di atas padang telah meninggalkan kesan yang besar di hati peminat, dan sumbangan beliau kepada keputusan perlawanan pasukan akan sentiasa diingati dengan penuh memori indah dan terima kasih.

Seperti mana perjalanan pemain bola sepak, peralihan adalah sebahagian dalam kerjaya seorang atlet. .“Kami mengambil peluang ini untuk merakamkan ucapan terima kasih yang tidak terhingga kepada Lee Tuck atas khidmatnya yang luar biasa kepada kelab. "Semangat, kerja berpasukan, dan kepimpinannya di dalam dan di luar padang telah memberi inspirasi kepada ramai pemain muda dan peminat."Kenangan yang dicipta bersama akan dikenang selama-lamanya, dan kami akan sentiasa mengalu-alukan Lee Tuck dengan tangan terbuka setiap kali beliau kembali melawat KDA FC," tambah kenyataan itu.KDA FC yang komited kepada visi kemajuan dan kejayaan berterusan pasukan berkata, pasukan itu sedang giat berusaha untuk mengukuhkan skuad Sang Kenari, membawa bakat baharu, dan membentuk masa depan yang cerah untuk kelab Sang Kenari.

ARTIKEL BERKAITAN:Lee Tuck bantu Kedah atasi Sabah 2-1Lee Tuck sah sertai KDA FC untuk musim 2023Piala AFF: Lee Tuck, Sergio Aguero dipanggil sertai latihan pusat Harimau MalayaPemain Bola Sepak Lee Tuck kini sah warganegara Malaysia


Pemain kriket negara Syazrul Ezat pecah rekod dunia

KUALA LUMPUR, 27 Julai - Pemain kriket negara Syazrul Ezat Idrus mempamerkan aksi hebat dalam arena kriket antarabangsa dengan muncul sebagai pemain pertama di dunia mencapai tujuh wiket dalam format perlawanan Twenty20 International (T20I), semalam.Pemain berusia 32 tahun itu beraksi cemerlang untuk membantu Malaysia memperoleh kemenangan bergaya ke atas China dengan kelebihan lapan wiket dalam perlawanan pembukaan Kelayakan Rantau Asia B Piala Dunia Lelaki T20 2024, di Klang kira-kira 35 kilometer dari sini. Menurut laman sesawang Majlis Kriket Antarabangsa (ICC), walaupun 12 pemain sebelum ini mencapai enam wiket, tiada seorang pun berjaya memecahkannya dalam satu “inning” (giliran sesebuah pasukan membuat pukulan) sehingga Syazrul Ezat melakukan tujuh wiket untuk lapan larian. Sebelum ini duo pasukan India Deepak Chahar dan Yuzvendra Chahal, pembaling putar Australia Ashton Agar dan Sri Lanka Ajantha Mendis merupakan antara pemain yang berjaya melakukan enam wiket.

(Pemain kriket negara Syazrul Ezat Idrus mencapai tujuh wiket dalam format perlawanan Twenty20 International (T20I)/FOTO Malaysian Cricket Association)

Syazrul Ezat yang melakukan 47 wiket pada 23 perlawanan dalam kerjaya T201nya, kemudian diberikan penghormatan sebagai pemain terbaik perlawanan. “Dia yang menggunakan balingan tangan kanannya membolosi barisan pemukul China di Bayuemas seorang diri, mengumpul tujuh wiket daripada tujuh balingan dengan pasukan pelawat tersingkir selepas hanya membuat 23 larian daripada 12 over,” kata ICC.Sementara itu, Pavandeep Singh melakukan dua wiket sementara S. Vijay Unni menyumbang satu wiket untuk Malaysia mengatasi China.Pasukan Malaysia yang kemudiannya mula mengejar hanya memerlukan 24 larian untuk menang, bermula perlahan selepas ketinggalan dua wiket dengan hanya tiga larian. Bagaimanapun, Virandeep Singh berjaya bertindak balas pantas dengan 19 larian, dengan satu pukulan “six” dan dua “four” untuk menamatkan permainan dengan 4.5 over. Tuan rumah Malaysia akan bertemu Bhutan esok, diikuti perlawanan menentang Myanmar (Ahad) dan Thailand (Selasa) dengan hanya juara akan mara ke Final Rantau Asia di Nepal pada November.Dua pasukan teratas di Nepal akan mendapat tiket ke Piala Dunia T20 yang akan berlangsung di Amerika Syarikat dan Hindia Barat tahun depan. - BERNAMA


Bojan Hodak tinggalkan KL City FC

KUALA LUMPUR, 26 Julai -Pengendali KL City FC, Bojan Hodak membuat kejutan apabila melepaskan jawatan sebagai Ketua Jurulatih kelab itu.Perkara itu diumumkan KL CITY FC menerusi hantaran di laman Facebook mereka.Sepanjang membimbing KL City FC, pelbagai pencapaian diraih termasuk beraksi di tiga pentas final berbeza dan merangkul satu kejuaraan.Hodak yang dilantik mengendalikan The City Boys pada Januari 2021, berjaya mencipta sejarah tersendiri apabila membawa pasukannya menjuarai Piala Malaysia.Pengendali Croatia berusia 52 tahun itu turut membimbing KL City mara ke final Piala AFC 2022 dan Piala FA 2023 baru-baru ini.Dalam saingan Liga Super, KL City menamatkan kempen 2021 dan 2022 masing-masing di tempat keenam.Sementara itu, pasukan Liga Indonesia, Persib Bandung mengumumkan telah menandatangani Hodak untuk musim ini.

(Pengendali Kl City FC, Bojan Hodak/FOTO FB bolasepakkitamy)


Piala Dunia Wanita 2023: Jepun melangkah ke pusingan 16 terbaik

DUNEDIN, 26 Julai -Jepun menempah tiket ke pusingan 16, selepas menewaskan Costa Rica 2-0 pada pertembungan peringkat kumpulan C Piala Dunia Wanita 2023 pada perlawanan yang diadakan di Stadium Dunedin pada Rabu.Pada perlawanan itu, pasukan Jepun, pemenang Piala Dunia 2011 itu melancarkan asakan bertali arus ke kubu Costa Rica sebaik sahaja wisel permainan ditiup.Asakan demi asakan akhirnya membuahkan hasil apabila pasukan yang digelar 'Nadeshiko' itu berjaya menjaringkan gol pertama pada minit ke-25 hasil rembatan kencang Hikaru Naomoto yang gagal ditampan oleh penjaga gol Costa Rica, D.Solera.Dua minit kemudian, Jepun menggandakan jaringan gol menerusi percubaan Aoba Fujino yang melepaskan rembatan setelah memperdayakan beberapa pertahanan Costa Rica.Jepun hampir-hampir menambah jaringan ketiga, namun rembatan M. Tanaka tinggi melepasi palang gol pada minit-minit akhir separuh masa pertama.Bersambung ke babak kedua, Jepun terus mengasak pintu gol Costa Rica bagi mencari lebih banyak gol namun hampa.Costa Rica yang ketinggalan cuba bangkit dengan percubaan terbaik menerusi pemain gantian, Gloriana Villalobos namun percubaan lemahnya berjaya ditangkap kemas oleh penjaga gol Jepun, A. Yamashita.Jepun kini mendahului kedudukan kumpulan C dengan enam mata hasil dua kemenangan, manakala Costa Rica berada di tangga tercorot kumpulan tanpa sebarang mata.Jepun bakal bertemu Sepanyol pada perlawanan terakhir Isnin ini manakala Costa Rica pula bertemu Zambia-REUTERS


Messi sumbat dua gol bantu Inter Miami menang 4-0 ke atas Atlanta

FORT LAUDERDALE, 26 Julai- Kehadiran Lionel Messi di Inter Miami terus menghadirkan impak apabila pemain Argentina itu menyumbat dua gol dalam kemenangan 4-0 ke atas Atlanta United pada Selasa sekali gus melayakkan pasukannya ke pusingan kalah mati Piala Liga.Messi yang disenaraikan dalam kesebelasan utama buat kali pertama untuk kelab baharunya itu nyata menjadi igauan ngeri buat pasukan lawan.Kedua-dua gol jaringan Messi dihasilkan pada mint ke-8 dan 22 sementara pemain sayap Finland Robert Taylor muncul selaku penjaring masing-masing pada minit ke-44 dan 53."Setiap kali Leo menguasai bola, kami mempunyai beberapa pemain berlari di belakang dan itu mewujudkan banyak ruang untuk orang lain," kata Taylor."Dia boleh melakukan segala-galanya pada bola. Dia boleh menyimpannya dalam ruang yang terhad, dan dia membuat keputusan yang tepat 100 peratus pada masa itu,"katanya.-AFP


Piala Dunia Wanita: Australia tempang tanpa penyerang utama

BRISBANE, 26 Julai- Australia mengalami satu lagi tamparan hebat dalam aksi Piala Dunia Wanita kali ini apabila penyerangnya Mary Fowler, yang menggantikan Sam Kerr dalam perlawanan pembukaan turut diketepikan kerana kecederaan.Penyerang Manchester City itu mengalami kecederaan ketika latihan dan tidak dapat beraksi berdepan Nigeria pada Khamis di Brisbane.Sementara Kerr masih tidak dapat diturunkan akibat kecederaan betis.Ketiadaan kapten Kerr dan Fowler, bermakna tugas penyerang Matilda disandarkan kepada satu-satunya pengganti iaitu Caitlin Foord dari Arsenal.Pemain pertahanan Aivi Luik, yang merupakan pemain gantian menentang Ireland, turut diketepikan daripada perlawanan dengan Nigeria."Penyerang Mary Fowler dan pertahanan Aivi Luik tidak akan dapat hadir untuk pertembungan malam Khamis dengan Nigeria," kata tuan rumah bersama.Kerr telah diketepikan daripada sekurang-kurangnya dua perlawanan pertama Australia, namun Matildaas tampak terdesak untuk mengerah keringat penyerang itu untuk perlawanan terakhir Kumpulan B, menentang Kanada pada 31 Julai di Melbourne.-AFP


Nik Safuan Ismade kembali latih skuad Bunga Raya 7s

KUALA LUMPUR, 25 Julai- Bekas pemain negara, Nik Safuan Ismade Nik Man kembali dilantik selaku ketua jurulatih pasukan ragbi lelaki 7 sebelah kebangsaan berkuat kuasa serta-merta.Menurut kenyataan Kesatuan Ragbi Malaysia (KRM) pemilihan Nik Safuan, 42, dibuat selepas penilaian secara menyeluruh dilakukan dan dilihat sebagai calon terbaik bagi mengendalikan pasukan Bunga Raya 7s.Badan induk tersebut turut memaklumkan pemilihan Nik Safuan dibuat selepas Mesyuarat Exco KRM bersama bahagian kejurulatihan dan prestasi tinggi."Pemilihan Nik Safuan ini berdasarkan pengalaman luasnya sebagai jurulatih di peringkat kelab dan kebangsaan serta mempunyai sijil kelayakan yang diiktiraf oleh badan induk Ragbi Dunia (World Rugby) dan Majlis Sukan Negara (MSN)."Antaranya World Rugby Level 2 7s, World Rugby Level 3 15s dan MSN Sports Sciences Level 3," kata kenyataan itu.KRM memaklumkan tugasan pertama Nik Safuan adalah mempersiapkan skuad negara bagi menghadapi temasya Sukan Asia Hangzhou di China, September depan.Nik Safuan pernah dilantik sebagai ketua jurulatih lelaki 7s bagi tahun 2015 dan 2016 sebelum membimbing pasukan wanita 7s kebangsaan bermula 2016-2021.Antara kejayaan yang pernah diraih beliau sebagai jurulatih ialah membawa pulang pingat perak Sukan SEA 2015, pingat gangsa Sukan SEA 2017 dan 2019.

(Nik Safuan Ismade Nik Man (kanan) dipilih sebagai ketua jurulatih baharu skuad ragbi lelaki 7 sebelah kebangsaan/ Foto KRM)


Piala Dunia Wanita: Filipina kejutkan New Zealand

WELLINGTON, 25 Julai - Skuad wanita Filipina mencipta kejutan apabila menewaskan pasukan tuan rumah, New Zealand 1-0 pada kejohanan Piala Dunia Wanita yang dilangsungkan di sini.Pada perlawanan itu, pasukan Filipina berjaya memperoleh gol tunggal perlawanan menerusi tandukan Sarina Bolden pada separuh masa pertama.Kemenangan tersebut merupakan kemenangan bersejarah buat Filipina sama ada buat pasukan lelaki dan wanita berkenaan pada Piala Dunia sekali gus persaingan buat kumpulan A terbuka luas.Pada perlawanan yang dilangsungkan di hadapan lebih 32,000 penyokong tuan rumah, Filipina berjaya membuka jaringan pada minit ke-24.Tersentak dengan jaringan tersebut, New Zealand kembali memperkemaskan permainan dan serangan ke kubu pertahanan Filipina.Jurulatih New Zealand, Jitka Klimkova memasukkan pemain tengah, Olivia Chance dan pemain veteran, Annalie Longo bagi menambah sengat serangan New Zealand pada separuh masa kedua.Percaturan tersebut hampir-hampir membuahkan hasil apabila penyerang, Hannah Wilkinson hampir-hampir menyamakan kedudukan, namun tandukannya melepasi palang gol Filipina.Ketika permainan berbaki 20 minit, penyerang New Zealand, Jacqui Hand merembat masuk gol penyamaan, namun dibatalkan pengadil selepas ulang tayang semula menyaksikan bola tersebut keluar daripada kawasan permainan terlebih dahulu.New Zealand menggandakan asakan bagi mencari gol penyamaan, namun gagal menembusi gawang Filipina yang bertahan sehingga ke akhir perlawanan.Sementara itu,pemain tengah Filipina, Sara Eggesvik berkata kemenangan tersebut merupakan satu kejutan dan motivasi bagi Filipina untuk mara lebih jauh dalam kejohanan Piala Dunia kali ini."Saya tidak percaya apa yang pasukan kami capai."Kejayaan menewaskan New Zealand memberi motivasi buat pemain untuk berusaha mencipta kejutan pada kejohanan ini", Sara Eggesvik.Dalam pada itu, Jurulatih New Zealand, Jitka Klimkova melahirkan rasa kecewa dengan kekalahan tersebut dan menyifatkan anak-anak buahnya telah melakukan sedaya-upaya bagi memenangi perlawanan itu."Kekalahan ini sesuatu yang menyakitkan buat pasukan."Kami bermain untuk menang.Tetapi ia tidak berlaku seperti yang diharapkan."Kami berjuang berhabis-habisan. Tetapi ia masih tidak cukup", kata Klimkova.New Zealand bakal bertemu Switzerland pada Ahad, manakala Filipina bertemu Norway pada perlawan terakhir peringkat kumpulan -AFP


Bundesliga: Dortmund ikat Sabitzer sehingga 2027

HAMBURG, 25 Julai -Kelab Borussia Dortmund dilaporkan telah mengikat pemain tengah, Marcel Sabitzer daripada seteru utama, Bayern Munich dengan kontrak selama empat tahun menurut kelab berkenaan.Pemain antarabangsa Austria berusia 29 tahun itu telah menjalani pemeriksaan perubatan dan menandatangani kontrak sehingga Jun 2027, umum jurucakap kelab tersebut.Menurut Sabitzer, dia teruja dan tidak sabar untuk bermain bersama-sama Borussia Dortmund."Saya tidak sabar bagi menyertai pasukan dan memakai jersi rasmi kelab BVB", kata Sabitzer.Menurut beberapa sumber, perpindahan tersebut melibatkan nilai sebanyak € 19 juta atau AS$21 juta)."Perbincangan bersama pengurusan BVB (Borussia Dortmund) berjalan lancar dan menunjukkan perancangan pasukan ini yang bercita-cita besar."Saya berhasrat bagi memastikan pasukan (BVB) mencapai segala objektif dan meraikan kejayaan bersama para penyokong", kata Sabitzer.Sabitzer memulakan karier profesionalnya bersama beberapa kelab di Austria sebelum bakatnya dihidu oleh kelab RB Leipzig yang kemudiannya mengikat pemain itu pada 2014.Pada 2021, Sabitzer secara rasmi menyertai Bayern Munich sebelum dipinjamkan ke Manchester United musim lalu.-AFP

(Pemain tengah Borussia Dortmund, Marcel Sabitzer/FOTO FB fabrizioromanoherewego)


Piala Mazda bakal jadi acara tahunan

KUALA LUMPUR, 24 Julai- Kejohanan golf Piala Mazda akan dijadikan acara tahunan selepas menerima sambutan yang amat menggalakkan.Penganjur, Bermaz Motor Trading Sdn Bhd menerusi Pengarah Eksekutifnya Tan Sri Yeoh Choon San memaklumkan pihaknya berjanji untuk menjadikan kejohanan itu diadakan pada setiap tahun dengan penambahbaikan bagi menjadikannya lebih besar dan menarik.Bagi edisi tahun ini yang melabuhkan tirainya semalam, juara Kategori Ahli menjadi milik Hamirrul Hamzah (Hcp 10) yang mencatatkan 66 nett, manakala Nahairizaki Haji Mohd Zin (Hcp 17) muncul juara Kategori Jemputan dengan mencatat 63 nett.Seramai 242 mengambil bahagian pada acara kali ini dengan menwarkan hadiah termasuk jam tangan premium, barangan eksklusif Mazda, baucar rebat bernilai sehingga RM10,000, baucar yuran 'green' percuma dan cabutan bertuah."Kami menjemput semua peminat golf, sama ada ahli Glenmarie Golf & Country Club atau tetamu yang dihormati, untuk merebut peluang luar biasa ini untuk mengambil bahagian dalam Trofi Mazda seterusnya," kata Tan Sri Yeoh Choon San. "Acara ini menyediakan platform untuk menjalin persahabatan baharu, mempamerkan bakat, serta memupuk semangat persaingan dalam kalangan peserta."

(Juara Kategori Ahli, Hamirrul Hamzah menerima trofi daripada Tan Sri Yeoh Choon San)

( Tan Sri Yeoh Choon San)


Zakiah Adnan terima tiket ke Sukan Asia Huangzhou 2023

AYER KEROH, 24 Julai- Atlet karate negara Zakiah Adnan, menerima tiket ke temasya terbesar Asia Tenggara, Sukan Asia Hangzhou 2023 selepas meraih pingat gangsa pada Kejohanan Karate Asia, semalam. Atlet berusia 20 tahun itu teruja dengan peluang diberikan selain meningkatkan tahap keyakinan dirinya dan tekad membalas kepercayaan diberi kepadanya. "Dari awal tahun saya tahu ada Sukan Asia tetapi, saya masih baru dan tidak menjangka peluang ini. Ini memang satu kejutan dan saya akan tingkatkan keyakinan dan cuba yang terbaik untuk persediaan ini," katanya kepada RTM.Zakiah terpilih berdasarkan kejayaannya meraih pingat gangsa acara kumite wanita 61 kilogram pada penampilan kedua kejohanan berprestij itu.  Sebelum ini, Presiden Persekutuan Karate Malaysia (MAKAF) Datuk Nur Azmi Ahmad menjanjikan untuk memberi slot di Sukan Asia kepada yang berjaya menyumbang pingat di Kejohanan Karate Asia. Atlet yang tersenarai untuk beraksi di temasya dwitahunan itu turut akan mengharungi tiga kejohanan iaitu di Tunisia, Morocco dan salah satu negara di Eropah sebagai persiapan.  Zakiah yakin dalam tempoh hampir dua bulan sebelum Sukan Asia, dia mampu membuat persediaan menghadapi tiga kejohanan tersebut. "Saya akan mengambil peluang dari tiga negara itu dan meningkatkan tahap kecergasan saya. Nasihat yang diberikan juga akan digunakan sebagai panduan," katanya.Sukan Asia dijadualkan berlangsung 23 September hingga 8 Oktober di Hangzhou, China.


Terengganu kekal kejuaraan Ragbi 7 Sebelah Kebangsaan

(Pemain Terengganu meraikan kejuaraan/Foto Abd Rasid Lamak)

IPOH, 23 Julai- Terengganu menepati ramalan apabila menjuarai Kejohanan Ragbi 7 Sebelah Kebangsaan yang berlangsung di Stadium Ragbi Perak di sini, petang tadi.Turun selaku juara bertahan, Terengganu membenam cabaran Negeri Sembilan yang juga lawan sama tahun lalu dengan 21-10 untuk membawa menjulang kejuaraan dan wang tunai RM5,000.Dalam perlawanan akhir itu, Terengganu memperoleh tiga try, masing-masing disempurnakan Muhammad Iqbal Muhamad Anuar dan Muhammad Azwan Zuwairi Mat Zizi menyempurnakan dua try selain tiga conversion yang disudahkan oleh Muhammad Azwan Zuwairi Mat Zizi dan Mohammad Nazreen Fitri Nasrudin. Sementara itu, pasukan Negeri Sembilan sekadar memperoleh dua try melalui Suhaikal Suhaimi dan Fakhrul Idzham Azahar.Pasukan Kelantan terpaksa berpuas hati di tangga ketiga selepas menewaskan pasukan tuan rumah Perak 34-12.

(Terengganu membenam cabaran Negeri Sembilan /Foto Ihsan Kesatuan Ragbi Malaysia)

Dalam perlawanan akhir kategori Wanita Terbuka, Selangor menewaskan Sabah 22-17 untuk dinobatkan juara dan Terengganu di tempat ketiga selepas menumbangkan Sarawak 26-0.Kategori Lelaki Bawah 20 Tahun menyaksikan juara milik Johor selepas menang bergaya menjinakkan Terengganu 17-7 manakala Selangor di tempat ketiga menewaskan Perak 19-7.Terengganu turut muncul juara dalam kategori Wanita Bawah 20 Tahun selepas menang bergaya ke atas Labuan 24-10 manakala Selangor terpaksa berputih mata apabila tewas 5-7 kepada Sarawak dalam perebutan tempat ketiga dan keempat. Pengerusi Jawatankuasa Pendidikan, Pengajian Tinggi, Belia dan Sukan negeri Khairudin Abu Hanipah dan Presiden Kesatuan Ragbi Malaysia (KRM) Datuk Shahrul Zaman Yahya hadir dan menyampaikan hadiah kepada pemenang.- BERNAMA


Piala Dunia Wanita: Kebakaran di hotel penginapan, Football Ferns 'okey'

AUCKLAND, 23 Julai- Pasukan New Zealand tetap berada dalam semangat yang baik untuk menempuhi kempen Piala Dunia Wanita disebalik kekacauan membabitkan kebakaran di hotel yang memaksa mereka berpindah pada malam Sabtu.Ketua Pegawai Eksekutif  NZ Football, Andrew Pragnell berkata, pasukan itu 'berteduh' di sebuah restoran berhampiran Hotel Pullman selepas diarahkan keluar kira-kira pukul 8.00 malam.Polis New Zealand kemudiannya menahan seorang suspek berhubung kebakaran itu dan individu tersebut bakal didakwa atas tuduhan membakar dan pecah masuk, katanya."Semua pemain dan kakitangan dalam keadaan sihat dan selamat," kata Pragnell kepada pemberita pada Ahad.Kebakaran tersebut jelas menjejaskan fokus skuad dikenali sebagai Football Ferns itu yang mencatat kemenangan pada aksi pembukaan pada Khamis dengan menewaskan bekas Norway 1-0 di Eden Park.Seterusnya mereka akan berdepan Filipina di Wellington pada Selasa.-REUTERS


Vera Zvonareva dihalang masuk Poland, terlepas aksi Terbuka BNP Paribas

WARSAW, 22 Julai- Pemain tenis Rusia Vera Zvonareva telah disekat daripada memasuki Poland pada Jumaat, atas sebab-sebab keselamatan negara dan keselamatan awam, kata kementerian dalam negeri, negara itu.Pemain berusia 38 tahun itu, pemenang pingat gangsa pada Sukan Olimpik 2008 di Beijing, berada dalam senarai pemain pada kejohanan Terbuka BNP Paribas Warsaw bermula Isnin."Pengawal Sempadan menghalang pemain tenis Rusia daripada memasuki Poland. Vera Zvonareva, menggunakan visa yang dikeluarkan oleh Perancis, cuba masuk ke negara kita dalam penerbangan dari Belgrade ke Warsaw," kata kementerian itu dalam satu kenyataan."Selepas tiba dari Serbia, pemain tenis itu ditempatkan di zon transit Lapangan Terbang Warsaw Chopin dan hari ini selepas pukul 12.00 tengah hari dia terbang ke Podgorica."Zvonareva berada dalam senarai orang yang dianggap tidak diingini di wilayah Poland, kata kementerian itu.Poland telah menjadi salah satu sekutu paling setia Ukraine sejak Rusia menyerang negara itu pada 2022 dan negara itu telah menolak kemasukan individu yang menyokong tindakan Rusia dan Belarus.Bagaimanapun, penganjur tidak mengeluarkan sebarang kenyataan berhubung insiden tersebut.-REUTERS


Piala Hopman: Sepanyol diketuai Alcaraz gagal mara ke final

PARIS, 23 Julai- Meskipun, juara Wimbledon minggu lalu, Carlos Alcaraz berjaya menewaskan pemain Croatia Borna Coric namun ia masih tidak dapat menghalang Sepanyol daripada tersingkir daripada saingan Piala Hopman pada Sabtu.Pemain nombor satu dunia Alcaraz bangkit daripada ketinggalan untuk meraih kemenangan ke atas Coric 6-3, 6-7 (6/8), 10-5.Bagaimanapun, Sepanyol akhirnya tersingkir daripada saingan ke final apabila Rebeka Masarova mudah ditewaskan oleh Donna Vekic 6-2, 6-1, begitu juga dengan beregu campuran Alcaraz dan Masarova tewas 1-6, 6-4, 14-12 kepada Coric dan Vekic.Sepanyol perlu menewaskan Croatia 3-0 untuk berpeluang mara ke final Ahad ini untuk menentang Switzerland.Croatia akan menentang Switzerland pada perlawanan akhir pada Ahad.- AFP


Shelly-Ann Fraser-Pryce masih berbisa

PARIS, 23 Julai- Bintang pecut Jamaica, Shelly-Ann Fraser-Pryce membuktikan kejaguhannya selaku ratu pecut apabila memenangi acara 100m pada Kejohanan Olahraga Madrid pada Sabtu, hanya dua hari selepas menjuarai acara sama di Switzerland.Pemenang pingat emas Olimpik 2008 dan 2012, dan juara dunia lima kali itu, mencatat masa 10.83 saat.Terdahulu, pada Khamis, atlet veteran berusia 36 tahun itu melakar 10.82 saat di Luzerne.Selepas berehat panjang akibat kecederaan lutut pada awal musim, Fraser-Pryce kini sedang membina semula prestasi dan keyakinan menjelang kejohanan dunia di Budapest bermula 19 hingga 27 Ogos.Atlet wanita itu dikatakan bakal menyertai acara 100m, 200m dan 4x100m di ibu negara Hungary."Saya berasa baik. Saya gembira dapat mengharungi dua perlumbaan yang sangat mantap minggu ini. Sekarang saya akan memberi tumpuan kepada Budapest," kata Fraser-Pryce."Saya belum pulih 100% daripada kecederaan saya, tetapi saya akan memberikan segalanya dan fokus pada diri saya sendiri."-AFP


Pemain alami cirit birit, demam, muntah; Barca batal aksi menentang Juventus

SAN FRANCISCO, 23 Julai- Perlawanan persahabatan Barcelona menentang Juventus di San Francisco pada Sabtu telah dibatalkan selepas kebanyakan pemain mengalami gejala sakit perut dan demam."Sebahagian besar skuad Barca mengalami virus gastroenteritis," kata Barcelona dalam satu kenyataan.Perlawanan di Stadium Levi berkapasiti 68,500 penonton, 'rumah' kepada pasukan NFL's San Francisco 49ers, adalah sebahagian daripada Soccer Champions Tour, yang menampilkan enam kelab terkemuka Eropah, dan telah dijangka menarik penonton yang ramai.Presiden Barcelona Joan Laporta berkata dalam komen yang disiarkan di laman web pasukan itu bahawa tarikh baharu belum diputuskan untuk menjadualkan semula perlawanan itu.“Ia sangat sukar untuk pasukan dan pada masa sama ia sangat sukar untuk penyokong kami,” katanya.Barcelona dijadualkan menentang kelab Liga Perdana Inggeris, Arsenal pada hari Rabu di Stadium SoFi.Kemudian mereka akan ke Dallas untuk bertemu dengan satu lagi pasukan Sepanyol, Real Madrid Sabtu depan.Barca dijadualkan menamatkan jelajah mereka dengan perlawanan menentang AC Milan di Las Vegas pada 1 Ogos.Laporta berkata majoriti pemain Barcelona terjejas oleh penyakit itu, tetapi tidak memberikan jumlah sebenar pemain yang terjejas.Media Sepanyol melaporkan bahawa sekurang-kurangnya 12 pemain telah jatuh sakit.Terdahulu, Barcelona telah menjalani latihan di Los Angeles, di mana pada hari Jumaat mereka secara rasmi mempersembahkan pemain baru Oriol Romeu, yang membantu mengisi kekosongan yang ditinggalkan oleh Sergio Busquets menyertai Inter Miami.Pemain berusia 31 tahun itu merupakan 'pembelian' ketiga Barca untuk musim depan, selepas pemain tengah Jerman Ilkay Gundogan dan bek tengah Inigo Martinez.Penyakit Gastroenteritis adalah keradangan pada lapisan usus yang berpunca daripada jangkitan.Kebanyakkan jangkitan disebabkan oleh virus, namun ia juga boleh berpunca daripada bakteria atau parasit. Ia tersebar melalui makanan atau air tercemar dan kemudiannya, berhubung dengan individu yang berjangkit.Biasanya tanda dan gejala bagi penyakit gastroenteritis adalah sakit yang luar biasa atau kejang, cirit birit, loya dan muntah-muntah, turun berat badan, demam serta kesejukan atau sakit kepala. -AFP

(Sesi latihan Barcelona di Los Angeles)


JDT dinobatkan juara Piala FA, tewaskan KL City, 2-0

(Tunku Mahkota Johor, pemilik kelab JDT berkenan menjulang Piala FA selepas memenangi perlawanan Final Piala FA, di Stadium Sultan Ibrahim/BERNAMA)

ISKANDAR PUTERI, 22 Julai- Johor Darul Takzim (JDT) berjaya mengekalkan kejuaraan selepas menumpaskan KL City, 2-0 pada aksi yang berlangsung di Stadium Sultan Ibrahim, malam tadi. Dua jaringan yang terhasil pada babak kedua menyaksikan JDT menepati ramalan menjulang Piala FA itu buat kali kedua berturut-turut.  Beraksi di hadapan lebih 30,000 penyokong, kedua-dua pasukan tampak seimbang pada babak pertama dengan KL City terlebih dahulu menguji Syihan Hazmi menerusi percubaan Matko Zirdum pada minit ke-16. Seakan mendapat rentak, anak buah Bojan Hodak terus melancarkan serangan dan hampir sahaja di depan hasil rembatan T. Saravanan.

(Pasukan JDT dinobatkan juara Piala FA 2023 selepas menewaskan Kuala Lumpur City FC 2-0/BERNAMA)

Babak kedua menyaksikan JDT lebih banyak menguasai perlawanan dan menguji Kevin Mendoza. Hasilnya pada minit ke-66, rembatan luar kotak penalti Hong Wan gagal diselamatkan seterusnya meletakkan JDT di depan.  Belum sempat KL City mengatur semula rentak, giliran Leandro Velazquez pula mengukir nama selaku penjaring, apabila rembatan leretnya menerjah jaring pada minit ke-74. Kemasukan Tchetche Kipre juga gagal mengubah rentak serangan KL City.  Keputusan itu menyaksikan KL City terlepas peluang mendapat slot automatik ke saingan peringkat kumpulan Piala AFC.

Manakala JDT berjaya menjulang piala kedua musim ini selepas Piala Sumbangsih pada permulaan musim.


CDM yakin lebih ramai atlet negara bakal sahkan slot Olimpik Paris 2024

(Ketua Kontinjen (CDM) ke Paris 2024, Datuk Hamidin Mohd Amin/ BERNAMA)

KUALA LUMPUR, 22 Julai - Ketua Kontinjen (CDM) ke Paris 2024, Datuk Hamidin Mohd Amin yakin lebih ramai atlet negara bakal melayakkan diri secara merit ke Sukan Olimpik Paris 2024 dalam masa terdekat. Ia selepas kejayaan penerjun muda Bertrand Rhodict Lises untuk muncul sebagai atlet Malaysia yang pertama mengesahkan slot ke Olimpik semalam.Atlet berusia 18 tahun itu mengesahkan tiket ke Paris 2024 selepas berjaya melangkah ke pentas final acara 10 meter (m) platform lelaki pada Kejohanan Akuatik Dunia di Fukuoka, Jepun, semalam. “Tahniah buat Bertrand yang muncul atlet pertama Malaysia menempah slot secara merit ke Paris 2024. Saya akan sentiasa menyokong segala persiapan yang beliau perlukan untuk ke Olimpik.“Saya juga mendoakan Bertrand mampu menjadi penerjun pertama yang menghadirkan kilauan pingat di Fukuoka pada aksi finalnya petang ini, skuad negara setakat ini masih belum lagi meraih kedudukan podium sejak kejohanan itu bermula 14 Julai,” katanya menerusi kenyataan.

(Penerjun muda negara,  Bertrand Rhodict Lises)

Pada saingan di Fukuoka Prefectural Pool itu, Bertrand menamatkan saingan separuh akhir dengan 420.70 mata untuk berada pada kedudukan ke-10 daripada 18 peserta untuk muncul mara ke final selaku 12 penerjun terbaik, sekali gus mengesahkan slot Olimpik.Final dijadualkan pada 5.30 petang ini (waktu Malaysia) sebagai penutup tirai disiplin terjun di kejohanan itu.


Sukan Asia 2023: Enam atlet karate sahkan tempat

AYER KEROH, 22 Julai - Enam atlet karate telah mengesahkan slot mereka untuk bersaing dalam Kejohanan Sukan Asia yang bakal berlangsung di Hangzhou, China pada Oktober depan. Presiden Persekutuan Karate Malaysia (MAKAF) Datuk Nur Azmi Ahmad berkata pemilihan tersebut berdasarkan persembahan mereka sebelum ini termasuk pada aksi Kejohanan Karate Asia 2023 yang sedang berlangsung di Melaka. Nur Azmi optimis atlet karate negara mampu meraih pingat di Sukan Asia, meskipun mempamerkan aksi kurang memuaskan di Kejohanan Karate Asia ketika ini."Peluang untuk kita menang pingat emas masih ada."Saya percaya pingat emas ini akan disumbangkan salah seorang daripada mereka."Namun daripada saya kita akan tentukan selepas tamat semua kejohanan disertai", katanya kepada pemberita di sini.Menurutnya, keenam-enam atlet tersebut bakal mengharungi tiga kejohanan yang akan berlangsung di Tunisia, Moroco dan satu lagi di Eropah bagi mempersiapkan mereka.Dalam perkembangan yang sama, mengulas mengenai pencapaian kontinjen negara yang gagal menyinar pada Kejohana Karate Asia edisi ke-19 ini, Nur Azmi mengakui agak kecewa memandangkan mereka 'bertempur' di laman sendiri.

(Presiden Persekutuan Karate Malaysia (MAKAF) Datuk Nur Azmi Ahmad)


Debut Messi bersama Inter Miami di bangku simpanan

(Lionel Messi dan Sergio Busquets di bangku simpanan / REUTERS)

FORT LAUDERDALE, 22 Julai- Hasrat untuk menyaksikan Lionel Messi diturunkan dalam kesebelasan utama dalam debutnya bersama Inter Miami menentang Cruz Azul tidak kesampaian apabila bintang Argentina itu sekadar bermula di bangku simpanan.Messi dan bekas rakan sepasukannya di Barcelona, pemain tengah Sepanyol Sergio Busquets, yang juga baru menyertai kelab Major League Soccer, sekadar disenaraikan sebagai pemain simpanan untuk perlawanan Piala Liga.Messi dan Busquets hanya dipanggil masuk ke padang pada minit ke-54 perlawanan masing-masing menggantikan Benjamin Cremaschi dan David Ruiz.Perlawanan tersebut berakhir dengan keputusan satu sama.Pemenang Ballon d’Or tujuh kali itu menjadi nama terbesar dalam sejarah MLS apabila dia menyertai Miami selepas kontraknya dengan Paris Saint-Germain berakhir pada Jun.LeBron James, Kim Kardashian dan Serena Williams adalah antara bintang dalam 20,000 penonton yang hadir menyaksikan perlawanan, dengan ramai peminat memakai replika baju merah jambu Miami dengan nama Messi dan nombor 10 di belakang.Bintang NBA, LeBron James kini membintangi Los Angeles Lakers, dilihat memeluk Messi sebelum perlawanan.Jurulatih Miami Gerardo Martino, yang melatih Messi bersama Barcelona dan bersama pasukan kebangsaan Argentina, berkata bintang itu mungkin belum bersedia untuk bermain sepenuhnya selepas hanya kembali menjalani latihan minggu ini selepas percutian keluarganya.Bunga api turut dinyalakan apabila pengadil meniup wisel untuk memulakan perlawanan membuktikan keterujaan menyambut Messi dalam perlawanan pertamanya.Pemilik bersama Miami, David Beckham telah menggesa peminat supaya bersabar dan tidak meletakkan tekanan terhadap Messi dan Busquets."Leo dan Sergio perlu masa untuk menyesuaikan diri," kata Beckham.-AFP

(Lionel Messi ketika tiba di stadium / REUTERS)

(Bintang NBA, LeBron James kelihatan berpelukan dengan Lionel Messi sebelum perlawanan bermula / REUTERS)


Kejohanan Karate Asia edisi ke-19: MAKAF terima geran padanan sukan RM1 juta- Hannah

(Menteri KBS, Hannah menyerahkan replika geran padanan sukan berjumlah RM1 juta kepada Presiden MAKAF, Datuk Nur Azmi)

MELAKA, 22 Julai- Kementerian Belia dan Sukan (KBS) menyediakan geran padanan sukan berjumlah sehingga RM1 juta kepada Persatuan Karate Malaysia (MAKAF) sempena penganjuran Kejohanan Karate Asia edisi ke-19 yang sedang berlangsung di Pusat Perdagangan Antarabangsa Melaka (MITC) Melaka.  Menterinya, Hannah berkata geran tersebut untuk menggalakkan lebih banyak persatuan sukan di negara ini menganjurkan kejohanan bertaraf dunia bagi meningkatkan lagi prestasi atlet mereka. Jelasnya usaha itu penting untuk menyediakan platform penganjuran sukan pada peringkat antarabangsa bagi mengukur prestasi mereka di peringkat dunia."Seperti sesi 'townhall 'kita anjurkan dengan ramai atlet, mereka kata perlukan banyak lagi platform seperti ini untuk memperbaiki ranking (kedudukan)dan mereka boleh mengukur prestasi mereka berbanding dengan negara lain. Itu sebab kita wujudkan geran padanan ini untuk bantu persatuan sukan," katanya.Beliau berkata demikian kepada pemberita selepas sidang media pada Kejohanan Karate Asia ke-19 dan Kejohanan Para Karate Asia edisi ke-2 di Pusat Dagangan Antarabangsa Melaka (MITC) Ayer Keroh, semalam.Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah berkenan berangkat merasmikan kejohanan itu yang diiringi Yang di-Pertua Negeri Melaka Tun Mohd Ali Rustam.

(Al-Sultan Abdullah berkenan berangkat merasmikan Kejohanan Karate Asia edisi ke-19 di  (MITC) Melaka, semalam)

Hadir sama Presiden Persekutuan Karate Malaysia (MAKAF), Datuk Nur Azmi Ahmad.Terdahulu, Hannah mengumumkan pemberian dana geran padanan maksimum sebanyak RM1 juta kepada MAKAF berbentuk reimbursement (tuntutan bayaran balik) selepas penganjurannya. Sebelum ini, Perdana Menteri telah mengumumkan GPS sebanyak RM40 juta diperkenalkan kerajaan pada tahun ini bagi membantu atlet memperbaiki ranking mereka.  Dalam perkembangan yang sama, Datuk Nur Azmi menyatakan jumlah yang diluluskan secara maksimum itu sudah pastinya akan membantu badan induk tersebut membuat perancangan lebih rapi.  "RM1 juta itu pun dah terbaik daripada kita tak dapat apap-apa. Kita akan pastikan memanfaatkan peruntukan itu untuk pembangunan dan perbelanjaan dari segi kejohanan yang kita anjurkan," katanya.Seramai 388 daripada 32 negara termasuk penyandang juara keseluruhan, Jepun, bersaing pada Kejohanan Karate Asia ke-19 itu yang berlangsung selama tiga hari bermula semalam.


PSG gugurkan Mbappe daripada skuad untuk jelajah Asia

PARIS, 22 Julai- Juara Perancis, Paris Saint-Germain pada Jumaat menggugurkan Kylian Mbappe daripada skuad untuk jelajah pra-musim ke Jepun, sekali gus menimbulkan keraguan terhadap masa depan penyerang bintang itu.PSG bagaimanapun tidak memberikan alasan mengenai ketiadaan kapten Perancis itu.Skuad 29 pemain tersenarai dalam jelajah pra-musim termasuk adik Mbappe, Ethan Mbappe yang berusia 16 tahun serta Neymar.Mbappe telah mengambil bahagian dalam persiapan pramusim kelab dan bermain 30 minit terakhir ketika PSG melayan Le Havre dalam perlawanan persahabatan di padang latihan pada Jumaat dan menjaringkan gol.Mbappe membuat pengumuman pada Mei bahawa dia tidak akan melanjutkan kontraknya dengan PSG yang akan tamat tahun depan, tetapi memberi gambaran dia mahu kekal di kelab itu untuk musim terakhir.“Saya masih mempunyai baki setahun dalam kontrak saya dan saya akan menghormati kontrak saya,” katanya.Presiden PSG Nasser al-Khelaifi bertindak balas dengan mengatakan awal bulan ini bahawa Mbappe mesti menandatangani kontrak baru baharu."Kami tidak boleh membiarkan pemain terbaik dunia hari ini pergi secara percuma. Ia adalah mustahil," kata Khelaifi.Kelab itu berada di bawah pengurusan baharu dengan Luis Enrique sebagai jurulatih.Jelajah Asia mereka dibuka menentang kelab Cristiano Ronaldo, Al Nassr dari Arab Saudi di Osaka, pada 25 Julai. PSG kemudian dijadual menentang Cerezo Osaka, juga di Osaka dan Inter Milan di Tokyo sebelum menamatkan jelajah di Busan, Korea Selatan, menentang Jeonbuk Motors pada 3 Ogos.Mbappe menyertai PSG dari Monaco pada Ogos 2017 dalam perjanjian bernilai 180 juta euro (AS$196 juta) dan telah membuktikan dirinya sebagai salah seorang pemain paling terkemuka di dunia.-AFP


Kejayaan Asliza raih emas Olimpik Khas kebanggaan negara

(Pelajar Sekolah Menengah Kebangsaan (SMK) Jalan Pasir Puteh, Asliza Mohd Sapri)

IPOH , 21 Julai- Kejayaan pelajar Sekolah Menengah Kebangsaan (SMK) Jalan Pasir Puteh, Asliza Mohd Sapri meraih emas Sukan Olimpik Khas Dunia di Berlin, Jerman pada 12 Jun lalu membanggakan negara.  Exco Pendidikan, Pengajian Tinggi, Belia dan Sukan Negeri Perak, Khairuddin Abu Hanipah berharap kejayaan itu dapat menjadi inspirasi kepada pelajar lain terutamanya pelajar berkeperluan khas.  Dalam kejohanan tersebut, anak kedua daripada lapan beradik itu memenangi emas acara lontar peluru division F01 dan tempat kelapan acara merejam lembing.  "Kejayaan 'kak ngah' atau pun Nur Asliza ni merupakan satu pengiktirafan cukup besar khususnya kepada warga pendidik dan juga warga negeri Perak."Walaupun ada masalah dari segi pelajaran, dia telah menonjolkan prestasi dan pencapaian cukup tinggi. Daripada empat peserta yang dipilih mewakili Malaysia hanya dia(Asliza) berjaya memperoleh pingat emas," kata Khairuddin selepas melawat dan menyampaikan sumbangan kepada pelajar OKU pembelajaran itu di rumahnya di sini. Beliau juga memaklumkan, kerajaan negeri akan membantu mendapatkan rumah untuk keluarga pelajar berkenaan kerana kediaman sedia ada tidak sesuai untuk diduduki.  Bagi Asliza, dia tidak menyangka dapat meraih kejayaan tersebut yang dicapai hasil dorongan tidak berbelah bahagi daripada guru dan keluarga.  "Perasaan saya gembira dapat emas. Berdebar pun ada. Semua cikgu bangga dengan saya sebab dapat emas," kata Asliza."Sebelum ni dia ikut peringkat bawah. Sebagai ibu saya beri perangsang sikit demi sikit lepas tu akhirnya dia dapat impian pergi sampai ke sana. Syukur alhamdulillah," luah ibunya, Asmah Ismail.

(Khairuddin berkata kejayaan Asliza raih emas Olimpik Khas kebanggaan negara)


Donnaruma dirompak, diikat bersama pasangan

PARIS, 21 Julai- Penjaga gol Paris Saint-Germain (PSG) dan Itali, Gianluigi Donnarumma telah diikat semasa rompakan bersenjata yang berlaku di rumahnya di Paris, menurut sumber rapat AFPDonnarumma bagaimanapun telah menerima rawatan di hospital.Sekumpulan individu dilapor menceroboh rumah Donnarumma di daerah mewah ke-8 di ibu negara kota cinta itu, pada awal pagi Jumaat."Dia cedera ringan dan diikat bersama pasangannya," kata sumber yang tidak diberi kuasa untuk bercakap secara terbuka.Pencuri itu melarikan diri selepas mencuri barang kemas, jam tangan dan barangan mewah lain yang dianggarkan bernilai €500,000 euro.Donnarumma dan pasangannya mengaktifkan penggera di sebuah hotel, di sebelah rumah mereka.Beberapa pemain PSG telah menjadi sasaran rompakan sejak beberapa tahun lalu termasuk Presnel Kimpembe, Marquinhos, Thiago Silva, Angel Di Maria, Dani Alves, Eric Maxim Choupo-Moting, Sergio Rico dan Mauro Icardi.Empat lelaki telah dikenakan hukuman penjara pada Januari dan Februari tahun ini kerana memecah masuk rumah Marquinhos dan Di Maria pada 2021."PSG mempunyai keyakinan terhadap sistem keadilan untuk mencari pesalah secepat mungkin," kata jurucakap PSG sebagai respons terhadap rompakan yang dialami Donnarumma.


Riyad Mahrez ke Al-Ahli, masih jadi tanda tanya

JEDDAH, 21 Julai- Penyerang Manchester City, Riyad Mahrez dikhabarkan telah melengkapkan perpindahan ke kelab Arab Saudi, Al-Ahli.Berita itu dikongsi TV Al Ekhbariya milik kerajaan Saudi pada awal Jumaat.Al Ekhbariya menerusi Twitter menjelaskan bahawa Mahrez telah menjadi pemain terbaharu yang ditandatangani Al-Ahli namun tiada butiran lanjut dikongsikan.Kelab yang berpangkalan di Jeddah itu masih belum membuat pengumuman rasmi.Mahrez menjaringkan 78 gol dan membuat 59 bantuan dalam 236 penampilan dalam semua pertandingan bersama City, dan memenangi 11 trofi di kelab itu, termasuk lima kejuaraan liga berikutan perpindahannya dari Leicester City pada 2018.

Pemain berusia 32 tahun itu menyaksikan peranannya untuk pasukan Pep Guardiola berkurangan musim lalu, menjaringkan 15 gol dalam 47 perlawanan tetapi terlepas aksi di final Piala FA dan Liga Juara-Juara ketika City merangkul gelaran treble yang cukup bersejarah.Tahun lepas dia, memperbaharui kontraknya sehingga 2025.Mahrez menjadi pemain terkenal terbaharu dalam Liga Pro Saudi, yang telah menjadi destinasi menarik untuk pemain yang berpangkalan di Eropah sejak Cristiano Ronaldo berpindah ke Al-Nassr Januari lalu.Al-Ahli, yang mengesahkan promosi ke Liga Pro selepas menghabiskan satu musim di divisyen dua penggal lalu, juga telah menandatangani penyerang Liverpool, Roberto Firmino secara percuma dan penjaga gol Chelsea dari Senegal, Edouard Mendy dengan kontrak tiga tahun.Bulan lalu, Dana Pelaburan Awam Saudi (PIF) mengumumkan Projek Pelaburan dan Penswastaan Kelab Sukan yang melibatkan juara liga Al-Ittihad, Al-Ahli, Al-Nassr dan Al-Hilal.- REUTERS


388 atlet sertai Kejohanan Karate Asia ke-19

(FOTO FB Malaysia Karate Federation - MAKAF)

MELAKA, 21 Julai - Seramai 388 atlet daripada 32 negara termasuk penyandang juara keseluruhan, Jepun, akan bersaing pada Kejohanan Karate Asia ke-19 di Pusat Perdagangan Antarabangsa Melaka (MITC), Ayer Keroh, bermula hari ini hingga Ahad.Jepun menampilkan 23 atlet  dan menjadi pilihan utama berdasarkan kejayaannya muncul sebagai juara keseluruhan dengan kutipan lapan emas, dua perak dan tiga gangsa pada edisi tahun lalu di Uzbekistan.Malaysia selaku tuan rumah pula mempertaruhkan seramai 16 atlet bertanding dalam 16 daripada 17 kategori yang dipertandingkan sepanjang tiga hari kejohanan berlangsung.Antara atlet negara yang terlibat seperti Zakiah Adnan (kumite wanita 61 kg), Muhammad Arif Afifudin(kumite lelaki 81 kg), Syahirah Amirah Azlan (kumite wanita 68kg), C. Shahmalarani (kumite wanita 50kg) dan Muhammad Aiqal Asmadie (kata lelaki).Sementara itu, Kejohanan Para Karate Asia Edisi kedua juga akan berlangsung serentak sempena Kejohanan Karate Asia itu.Presiden Persekutuan Karate Malaysia (MAKAF), Datuk Nur Azmi Ahma dalam kenyataannya berkata kejohanan itu akan menjadi penanda aras buat para atlet tempatan bagi menghadapi Kejohanan Karate Dunia di Budapest, Hungary, Oktober ini.

(Presiden MAKAF, Datuk Nur Azmi Ahmad/ BERNAMA)

Majlis perasmian hari ini bakal disempurnakan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah dijadualkan jam 4 petang nanti.Turut hadir, Yang Dipertua Negeri Melaka, Tun Mohd Ali Rustam, Menteri Belia dan Sukan, Hannah Yeoh dan Timbalannya, Adam Adli Abd Halim.


Man United ikat Onana

MANCHESTER, 21 Julai - Manchester United telah melengkapkan pembelian £47.2m (55m euro) bagi mendapatkan penjaga gol Andre Onana dari Inter Milan.Onana telah bersetuju dengan perjanjian lima tahun bersama kelab Liga Perdana itu dan akan menggantikan David de Gea sebagai pemain nombor satu di Old Trafford.United bersedia untuk membayar £44 juta awal untuk pemain berusia 27 tahun itu dengan tambahan £3.5 juta disebabkan prestasi.

"Menyertai Manchester United adalah satu penghormatan yang luar biasa. Saya telah bekerja keras sepanjang hidup saya untuk sampai ke saat ini, mengatasi banyak halangan di sepanjang jalan," kata Onana.De Gea meninggalkan Red Devils awal bulan ini selepas 12 tahun di United."Berjalan keluar di Old Trafford untuk mempertahankan gol dan menyumbang kepada pasukan akan menjadi satu lagi pengalaman yang menakjubkan," tambah Onana.“Ini adalah permulaan perjalanan baharu bagi saya, dengan rakan sepasukan baharu dan cita-cita baharu untuk diperjuangkan."Manchester United mempunyai sejarah panjang penjaga gol yang luar biasa, dan saya kini akan memberikan segala-galanya untuk mencipta legasi saya sendiri pada tahun-tahun akan datang," kata Onana.Onana merupakan pemain kedua United yang menandatangani perjanjian selepas pemain tengah England, Mason Mount, tiba dari Chelsea pada awal Julai dengan bayaran awal £55 juta.-AFP


Dua pengadil jemputan luar negara pada Kejohanan Ragbi 7 Sebelah Kebangsaan

(Pengarah Pertandingan KRM, Fahmy Jalil/ BERNAMA)

IPOH, 21 Julai- Kesatuan Ragbi Malaysia (KRM) menjemput dua pengadil jemputan dari Singapura pada Kejohanan Ragbi 7 Sebelah Kebangsaan 2023 yang dijadual bermula hari ini. Pengarah Pertandingan KRM, Fahmy Jalil, berkata Ragbi Asia telah memilih Leow Wei Liang dan Christabelle Lim Mee bagi mengadili kejohanan dua hari itu. Jelasnya, kehadiran mereka diharap memberi ruang kepada pengadil tempatan kita untuk menimba pengalaman."Selepas ada persefahaman dengan Ragbi Asia dan dia bersetuju untuk hantar dua orang pengadil dari Singapura ini."Leow akan mengadili untuk perlawanan kategori lelaki manakala Christabelle pula untuk kategori  wanita, ini antara pembaharuan yang KRM ketengahkan pada kejohanan kali ini," katanya.Beliau ditemui selepas sesi Taklimat Pengurus Pasukan Kejohanan Ragbi 7 Sebelah Kebangsaan, di Ipoh, malam tadi.

(Fahmy (dua dari kiri) pada Taklimat Pengurus Pasukan Kejohanan Ragbi 7 Sebelah Kebangsaan 2023 di Ipoh, malam tadi/ BERNAMA)

Ujar Fahmy, ini merupakan kerjasama pertama dengan Ragbi Asia dan berharap peluang ini mampu memberi semangat kepada pengadil tempatan untuk bersaing di peringkat lebih tinggi. Sebanyak 50 pasukan mengesahkan penyertaan tahun ini melibatkan hampir 800 pemain dan pegawai yang akan berkampung di dua venue iaitu Stadium Ragbi Perak dan Kem Batalion 23 Rejimen Askar Melayu Diraja (RAMD).Seperti edisi terdahulu , kejohanan ini mengekalkan empat kategori yang akan dipertandingkan iaitu Lelaki Terbuka (15 pasukan), Wanita Terbuka (10 pasukan), Lelaki Bawah 20 Tahun (14 pasukan) dan Wanita Bawah 20 Tahun (11 pasukan).Format kejohanan selama dua hari itu akan dijalankan dalam dua pusingan iaitu pusingan awal bagi peringkat kumpulan dan pusingan kalah mati untuk peringkat suku akhir ke atas. Kejohanan itu bakal menyaksikan kehadiran pemain kebangsaan bagi mewakili negeri masing-masing.


Alba ikut jejak Busquets dan Messi sertai Inter Miami

MIAMI, 21 Julai - Bekas pemain pertahanan antarabangsa Sepanyol, Jordi Alba telah menandatangani kontrak dengan Inter Miami dan akan bergandingan dengan bekas rakan sepasukannya,Lionel Messi dan Sergio Busquets hingga 2024, kata Kelab Bola Sepak Liga Utama itu pada Khamis.Alba yang berusia 34 tahun telah membuat 93 penampilan untuk Sepanyol telah menamatkan kontraknya dengan Barcelona pada Mei.Bek kiri itu memenangi enam kejuaraan liga Sepanyol bersama Barca dan merupakan sebahagian daripada pasukan yang memenangi Liga Juara-Juara 2015.Alba juga pernah bermain dalam pasukan Sepanyol bagi Kejohanan Eropah pada 2012.

"Jordi adalah pemain yang cemerlang, dinamik dan berpengalaman dan kami teruja untuk memperolehnya untuk terus memperkuat skuad kami.“Dia telah membuktikan selama lebih sedekad bahawa dia adalah salah seorang pemain pertahanan terbaik dunia kerana kemampuan untuk bertahan dan membantu serangan," kata pengarah sukan Inter, Chris Henderson.Henderson juga berkata “Kami tahu dia akan membantu Inter Miami mencapai objektif Kelab musim ini dan seterusnya."Kelab Major League Soccer itu akan bertemu kelab Mexico, Cruz Azul hari ini dan Messi dijangka akan membuat penampilan pertamanya dalam perlawanan itu.-AFP


Pasukan ragbi Terengganu terima sumbangan kelengkapan pasukan

TERENGGANU, 19 Julai - Pasukan ragbi Terengganu yang kini dalam misi mempertahankan kejuaraan pada Kejohanan Ragbi 7 Sepasukan Kebangsaan (National Sevens) pada Sabtu ini di Ipoh, menerima suntikan semangat daripada sektor korporat selaku rakan strategik pasukan itu. Pada satu majlis ringkas bersama pasukan di padang latihan Stadium Ragbi Tengku Muhammad Ismail, Kompleks Sukan Negeri Terengganu, skuad ragbi lelaki dan wanita menerima sumbangan kelengkapan pasukan.Sumbangan disampaikan sendiri oleh Pengurus Besar Sasoakai Resources Sendirian Berhad Mohd Faiz Hafidz, kepada Timbalan Presiden Persatuan Ragbi Negeri Terengganu Che Mohd Zulkarnain Abdul Wahab.  "Selain daripada program tanggungjawab sosial korporat (CSR), kami juga dapat sumbangan sama-sama dalam pembangunan sukan di negeri Terengganu lah. 'Is a win win situation in the way'," kata Faiz, di sini.

Dalam pada itu, pengurus pasukan Terengganu Nizam Kamal optimis bahawa skuad ragbi negeri itu mampumempertahankan kejuaraan setelah membuat persediaan rapi program latihan sejak awal tahun ini.  Penampilan beberapa bekas pemain kebangsaan untuk kembali bersama Terengganu dilihat menjadi kelebihan pada edisi kejuaraan musim ini.  "Pemain saya sekarang ini memang kalau ikut kondisi memang dalam situasi yang kondisi yang baik lah, tiada kecederaan. Kita pergi ke dua pertandingan sebelum ini untuk melihat prestasi, dan saya berpuas hati lah prestasi anak-anak buah saya ini lelaki dan perempuan," kata Nizam.Nizam turut mengesahkan pasukan tersebut merupakan penampilan bekas kapten ragbi 7 sepasukan kebangsaan yang juga merupakan anak jati negeri Terengganu, Nasharuddin Ismail untuk beraksi dalam kategori tumpuan iaitu Lelaki Terbuka.  Pada kejohanan yang dijadualkan berlangsung selama tiga hari itu, Terengganu menghantar empat pasukan untuk berentap di dalam semua kategori yang dipertandingkan iaitu Lelaki Terbuka, Wanita Terbuka, Lelaki Bawah 20 tahun dan Wanita Bawah 20 tahun.


(Ketua Jurulatih JDT, Esteban Solari(kiri) dan Ketua Jurulatih KL City, Bojan Hodak (kanan))

ISKANDAR PUTERI, 21 Julai- Juara bertahan, Johor Darul Ta’zim (JDT) dan KL City FC bersedia menampilkan aksi terbaik dalam perlawanan akhir Piala FA di Stadium Sultan Ibrahim, Iskandar Puteri, Johor esok Kedua-dua pasukan telah membuat persiapan secukupnya bagi merebut piala musim ini walaupun kelebihan sedikit berpihak kepada tuan rumah, JDT.Ketua Jurulatih JDT, Esteban Solari yakin segala persiapan terutama melibatkan taktikal telah berjalan lancar, sebelum sepak mula esok.  Walaupun mempunyai rekod cemerlang dalam aksi liga musim ini termasuk membelasah KL City 6-1 Julai lalu, beliau tetap waspada dengan kejutan yang mampu dicipta anak buah Bojan Hodak.  "Ini bukan sebab risau tapi saya rasa ia lebih kepada mengetahui cara KL. Tapi macam saya cakap sebelum ini, ia merupakan sebahagian daripada strategi dan idea yang kami buat bukan bermula hari ni atau minggu ini, tetapi bermula daripada persiapan yang dilakukan."Kami berharap dapat menambah baik dan bersedia sebab KL ada pemain berkualiti terutama di barisan hadapan. Jadi kami hormat itu," kata Solari.

(JDT, KL City janji aksi terbaik perlawanan akhir Piala FA)

Sementara itu, Ketua Jurulatih KL City, Bojan Hodak akui pasukannya bukan pilihan untuk menjulang Piala FA, terutama berdasarkan rekod cemerlang JDT musim ini.  Bagaimanapun beliau berharap para pemain dapat menampilkan aksi terbaik tanpa sebarang tekanan.  "Pasukan JDT tidak pernah kalah. Mereka tak pernah kehilangan mata dan mereka sentiasa mendahului. Mereka ada skuad yang kuat dalam beberapa tahun kebelakangan ini."Semua mengharpkan mereka menang jadi ia bukan tekanan untuk kami menyerah. Kami cuba bermain dengan baik dan diharapkan dapat keputusan yang positif," ujar Hodak. Mengenai Giancalo Gallifuoco yang cedera sebelum ini, beliau memaklumkan pemain itu dijangka dapat beraksi esok.


Jordi Alba bakal sertai Messi di Inter Miami

FLORIDA, 19 Julai- Pemilik Inter Miami, Jorge Mas memberitahu pemberita pada Selasa bahawa kelab itu menandatangani pemain pertahanan Sepanyol iaitu Jordi Alba, seorang lagi bekas rakan sepasukan Lionel Messi dari Barcelona.Miami menandatangani Messi, bintang yang memenangi Ballon d'Or tujuh kali dan memperkenalkannya kepada peminat pada Ahad.Kelab itu juga memperkenalkan Sergio Busquets, yang pernah bermain dengan Messi dan Alba di Barcelona.Alba, 34, adalah kapten pasukan kebangsaan lelaki Sepanyol dan meninggalkan Barcelona pada musim panas ini dengan menjadi ejen bebas.Sepanjang karier Alba selama 15 tahun, dengan kebanyakannya bersama kelab Sepanyol, dia telah mencipta 26 gol dan 70 assist dalam 422 perlawanan yang dimainkan.Dia telah bersama Barcelona sejak 2012-13.

Alba mungkin bukan pemain antarabangsa terakhir menyertai Inter Miami tahun ini.Luis Suarez, penyerang bintang yang menghabiskan beberapa tahun bersama Messi dan syarikat di Barcelona, telah dikaitkan dengan Miami.Suarez, 36, kini bermain untuk Gremio di Brazil, dan Mas berkata belum ada sebarang perbincangan dengan pemain atau kelab itu."Saya tidak tahu bagaimana Luis Suarez boleh meninggalkan Gremio. Tetapi jika dia melakukannya, kami bebas bercakap dengan Luis dan membawanya ke Inter Miami. Kemungkinan itu akan ada," kata Mas.- REUTERS


Kerja naik taraf stadium hoki NS, dilaksana dalam masa terdekat

SEREMBAN, 18 Julai- Kerajaan Negeri Sembilan akan melakukan kerja-kerja menaik taraf Stadium Hoki Utama di Kompleks Sukan Tan Sri Dr. Haji Mohd Said di Seremban 2, dalam masa terdekat. Menteri Besar Negeri Sembilan, Datuk Seri Aminuddin Harun berkata kerajaan negeri sedang dalam perancangan bagi kerja-kerja naik taraf tersebut berikutan stadium yang kelihatan usang, namun kos naik taraf belum dimuktamadkan.  "Kita sedang lihat beberapa keperluan. Kita naik taraf semula stadium tersebut yang nampak usang. Itu dah lama sejak selepas SUKMA, makna baru kali pertama bertukar lebih dari 10 tahun," kata Aminuddin kepada pemberita pada Majlis Anugerah Hadiah Kemenangan Kepada Pasukan Hoki Wanita Negeri Sembilan Bagi Kejohanan Liga Hoki TNB Kebangsaan 2023, di sini.

(Menteri Besar Negeri Sembilan, Datuk Seri Aminuddin Harun)

Kejayaan pasukan hoki wanita Negeri Sembilan merangkul tiga trofi dalam Kejohanan Liga Hoki TNB Kebangsaan tahun ini mendapat pengiktirafan daripada Persatuan Hoki Negeri Sembilan (PHNS).  Pasukan tersebut telah berjaya mencipta sejarah sebagai pasukan pertama negara menggondol kejuaraan treble selepas memenangi Piala Sumbangsih, Piala Liga Hoki Wanita Malaysia dan Piala Vivian May Soars.  Dalam majlis itu, Datuk Seri Aminuddin turut menyampaikan bonus sebanyak RM2,000 kepada setiap pemain dan Ketua Jurulatih, K. Rajan.


Liga super: Irfan Bakti dan Sulaiman Hussin lepaskan jawatan

KUCHING, 18 Julai - Irfan Bakti hari ini secara rasminya meletakkan jawatan selaku pengendali Kuching City.Turut melepaskan jawatan, penolong ketua jurulatih, Sulaiman Hussim.

"Pihak Kuching City menghormati keputusan kedua-dua individu berkenaan," kata kelab itu menerusi kenyataan.Irfan, 72 tahun menyertai Kuching City pada 2021 dan berjaya membawa pasukan itu menduduki tangga ketiga Liga Perdana musim lalu selain layak ke suku akhir Piala FA dan Piala Malaysia.Namun, mereka mengalami kemerosotan prestasi musim ini dalam saingan Liga Super dengan hanya mencatatkan satu kemenangan, seri tiga kali dan 12 kali kekalahan.Irfan merupakan jurulatih kelima yang meninggalkan pasukan liga super selepas Choi Moon Sik dan Frank Bernhardt (Kelantan FC), Tomas Trucha ( Kelantan United FC) dan Azzmi Aziz (PDRM FC).


Celtic kekalkan falsafah menyerang

YOKOHAMA, 18 Julai – Pengurus baharu Celtic, Brendan Rodgers yang kembali mengemudi pasukan berkenaan berjanji akan mengekalkan falsafah permainan menyerang yang diterapkan pengurus terdahulu, Ange Postecoglou.Pengurus berasal dari Ireland Utara itu kembali ke pangkuan pasukan berkenaan selepas dipecat Leicester pada April lalu susulan prestasi hambar yang ditunjukkan pada Liga Perdana Inggeris musim lalu.Rodgers menyifatkan kehadiran semula ke kelab berkenaan adalah sesuatu yang istimewa.“Saya berharap suatu hari nanti, saya berpeluang kembali ke sini (Celtic). Namun, saya sangka begitu cepat daripada jangkaan. Saya bangga dan berasa istimewa dapat kembali dan berazam untuk mempunyai musim yang cemerlang bersama pasukan”, kata Rodgers.

Pasukan Celtic kini berada di Jepun bagi perlawanan pramusim dan bakal menentang kelab Yokohama F-Marinos yang dijadualkan esok.

Tambah Rodgers, dia akan melakukan sedikit perubahan taktik permainan Celtic. Namun menegaskan falsafah permainan yang dimilikinya tidak jauh berbeza dengan Postecoglou.“Di bahagian pertahanan pasukan, mereka sangat agresif dan teratur. Namun, cabarannya adalah apabila mereka mendapat bola. Bagaimana untuk mencipta dan menjaringkan gol," kata Rodgers.Sebelum ini, Rodgers memenangi tujuh kejuaraan ketika bersama Celtic pada 2016 sehingga 2019 sebelum menyertai Leicester.-AFP


Piala FA: MFL serah lebihan tiket kepada JDT

KUALA LUMPUR, 18 Julai -Liga Bolasepak Malaysia (MFL) menerima semula sebahagian tiket perlawanan akhir Piala FA yang berkemungkinan tidak habis dijual oleh Kuala Lumpur (KL) City FC.Badan pengelola Liga Malaysia itu menjelaskan tiket yang diserahkan semula oleh KL City itu akan dijual kepada penyokong Johor Darul Ta'zim (JDT).Ini seperti yang telah dipersetujui oleh kedua-dua pasukan menerusi hebahan media dikeluarkan MFL sebelum ini.Bagaimanapun jelas MFL, penyokong KL City masih boleh membeli tiket aksi final itu yang masih ada diperuntukkan buat mereka.Pertemuan final Piala FA akan berlangsung sabtu ini di Stadium Sultan Ibrahim, Johor Bahru.MFL membahagikan tiket mengikut lima kategori bermula daripada harga RM50 hingga RM200.


Australia tarik diri, tuan rumah Sukan Komanwel 2026

MELBOURNE, 18 Julai- Australia pada Selasa menarik diri daripada menjadi tuan rumah Sukan Komanwel 2026 selepas meneliti bajet penganjuran sukan itu membabitkan kos yang besar.Perdana Menteri Australia, Daniel Andrews berkata anggaran awal kos tersebut adalah AUS$2 bilion (AS$1.36 bilion) untuk mengadakan temasya itu, kemungkinan besar akan mencecah sekitar AUS$7 bilion yang disifatkan terlalu banyak."Saya telah berdepan pelbagai situasi rumit dan banyak keputusan yang sukar telah saya lakukan dalam perkhidmatan ini.Secara jujurnya, peruntukan AUS$7 bilion bagi acara sukan, kami tidak bersetuju dengan itu," kata Andrews dalam sidang media.“Saya tidak akan mengeluarkan wang dari hospital dan sekolah untuk menganjurkan acara yang tiga kali ganda kos yang dianggarkan daripada tahun lalu."Sukan tidak akan diteruskan di Victoria pada 2026. Kami telah memaklumkan pihak berkuasa Sukan Komanwel mengenai keputusan kami untuk menamatkan kontrak," tambahnya.

(Pembukaan Sukan Komanwel 2022 di Birmingham, England pada tahun 2022/AFP)

Acara berkenaan sepatutnya diadakan di beberapa hab serantau di negeri itu termasuk Geelong, Ballarat dan Bendigo dengan masing-masing mempunyai perkampungan atlet sendiri.Victoria adalah pembida eksklusif untuk Sukan 2026, namun badan penganjur sukan telah maklum berhubung keputusan rasmi negara itu.Lazimnya, penyertaan sukan antarabangsa itu melibatkan lebih 4,000 atlet dari 54 negara Komanwel, hampir kesemuanya adalah bekas wilayah Empayar British.Penganjuran sukan terakhir adalah pada 2022 yang diadakan di Birmingham, England.- AFP


Netflix rancang terbit dokumentari kisah skuad bola sepak wanita AS

AUCKLAND, 18 Julai - Syarikat penstriman gergasi Netflix merancang bagi menerbitkan siri Dokumentari berkisar tentang liku-liku perjalanan pasukan bola sepak wanita Amerika Syarikat yang dalam mempertahankan kejuaraan Piala Dunia buat kali ketiga berturut-turut di Australia dan New Zealand.Dokumentari bersiri itu akan disiarkan pada tahun ini dan kini sedang berada dalam produksi.Pihak Netflix berkata siri dokumentari itu turut menampilkan penyerang muda berusia 18 tahun, Alyssa Thompson dan beberapa pemain veteran skuad itu antaranya, Alex Morgan dan Megan Rapione.Rapione sebelum ini telah mengumumkan kejohanan Piala Dunia 2023 bakal menjadi kejohanan terakhir dan merancang bersara sebaik sahaja selesai Liga Bola Sepak Wanita Kebangsaan (NWSL) musim ini.Siri dokumentari ini diolah berdasarkan sambutan hangat terhadap beberapa dokumentari sukan yang diterbitkan Netflix sebelum ini seperti Tenis, Break Point dan Formula 1: Drive to Survive.-REUTERS


Leeds bertukar pemilik

LONDON, 18 Julai - Liga Bola Sepak Inggeris (EFL) telah meluluskan penjualan kelab Leeds United kepada 49ers Enterprises yang mempunyai pemilikan penuh kepada kelab liga pertama Inggeris kata kelab berkenaan semalam.Bekas pemilik Leeds, Andrea Radrizzani mencapai persetujuan pada Jun lalu bagi menjual kepentingannya kepada kumpulan 49ers yang mempunyai saham di dalam kelab Leeds sebelum ini.Naib Pengerusi Leeds sebelum ini, Paraag Marathe dijangka menggantikan Radrizzani sebagai Pengerusi kelab tersebut, menurut kenyataan daripada Leeds.Dalam satu kenyataan, Marathe berkata proses transisi yang berlaku terhadap kelab merupakan sesuatu yang penting bagi melonjakkan semula prestasi Leeds United."Kami telah melantik pengurus kelab yang mempunyai rekod cemerlang dan kami yakin kelab mampu bersaing untuk ke Liga Perdana musim depan.Sebelum ini, Leeds telah melantik bekas pengendali Norwich City, Daniel Farke sebagai pengendali baharu bagi menggantikan Sam Allardyce yang meninggalkan kelab menerusi persetujuan bersama susulan penyingkiran Leeds daripada Liga Perdana.Farke sebelum ini berjaya membawa Norwich City kembali ke Liga Perdana pada musim 2020-21.-REUTERS

(Pengurus Leed United, Daniel Farke/FOTO FB www.leedsunited.com)


Willian kekal di Fulham

LONDON, 18 Julai- Pemain veteran Brazil, Willian Borges da Silva pada Isnin menandatangani semula kontraknya bersama Fulham dengan perjanjian setahun, dengan pilihan lain untuk 12 bulan lagi.Bekas pemain sayap Chelsea dan Arsenal berusia 34 tahun itu menjaringkan lima gol dalam 27 penampilan Liga Perdana Inggeris untuk Cottagers musim lalu.Dia telah mencapai penghujung kontraknya dan melawat tempat latihan Nottingham Forest minggu lalu.Walau bagaimanapun, dia berkata dia masih ingin bersama Fulham."Senang dapat menandatangani satu tahun lagi dengan Fulham."Gembira untuk meneruskan kerja yang saya lakukan musim lalu dengan semua rakan sepasukan dan seluruh kelab. Saya fikir ia adalah kelab yang boleh melakukan lebih baik musim ini," katanya kepada laman web kelab itu.Willian mula bersama Fulham sejak 1 September 2022.- AFP


Abdul Latif raih emas di Paris, layak ke Sukan Paralimpik 2024

KUALA LUMPUR, 17 Julai - Jaguh lompat jauh para negara Datuk Abdul Latif Romly menempah slot secara merit ke Sukan Paralimpik 2024 selepas menjuarai kategori T20 (kecacatan intelektual) pada Kejohanan Olahraga Para Dunia 2023 di Paris hari ini.Abdul Latif menjadi atlet para kedua layak ke Paris selepas Muhammad Ziyad Zolkefli yang meraih pingat perak acara lontar peluru kategori F20 (kecacatan intelektual), mengesahkan tempat pada Jumaat lepas.Pada aksi final lompat jauh T20 berlangsung di Stadium Charlety, atlet berusia 26 tahun itu melakukan lompatan sejauh 7.40 meter (m) pada percubaan kedua, mengatasi rekod kejohanan 7.39m yang dilakukan Ranki Oberai dari Belanda pada edisi Dubai 2019.Abdul Latif mengulangi pencapaian pingat emas dimenanginya pada 2015 di Doha dan 2017 di London sebelum terpaksa berpuas hati dengan pingat perak pada 2019.Pingat perak dimenangi Noah Vucsics dari Kanada yang melakukan 7.35m manakala Athanasios Prodromou dari Greece meraih gangsa dengan 7.12m.Jawatankuasa Paralimpik Antarabangsa membuat ketetapan bahawa empat atlet di kedudukan teratas pada Kejohanan Olahraga Para Dunia 2023 layak ke Sukan Paralimpik Paris 2024.- BERNAMA


Lima pemain tumpuan di Piala Dunia Wanita FIFA

SYDNEY, 17 Julai- Aksi Piala Dunia Wanita FIFA akan membuka tirainya beberapa hari lagi dengan penganjurannya membabitkan dua negara iaitu Australia dan New Zealand.Ia akan menjadi edisi pertama yang mempunyai lebih daripada satu negara tuan rumah, dan juga Piala Dunia pertama yang melibatkan beberapa konfederasi, kerana Australia berada dalam Konfederasi Asia, manakala New Zealand berada dalam Konfederasi Oceania. Di samping itu, kejohanan ini akan menjadi yang pertama menampilkan format diperluaskan 32 pasukan daripada 24 pasukan sebelumnya, menggunakan format yang sama digunakan untuk Piala Dunia lelaki dari 1998 hingga 2022.Perlawanan pembukaan akan menyaksikan pertemuan antara New Zealand dan Norway di Eden Park, Auckland, pada 20 Julai 2023 sementara perlawanan akhir akan berlangsung pada 20 Ogos 2023 di Stadium Olimpik Sydney di Australia.Amerika Syarikat merupakan juara bertahan, menyimpan misi untuk melakar hatrik setelah memenangi dua edisi sebelum ini iaitu pada 2015 dan 2019. Skuad negara Uncle Sam itu turut direkodkan sebagai pasukan paling berjaya dengan empat kejuaraan.Berikut lima pemain tumpuan pada aksi Piala Dunia Wanita FIFA 2023.

- Alexia Putellas (Sepanyol) -Pemain tengah berusia 29 tahun itu dianggap ramai sebagai pemain bola sepak wanita terbaik di dunia.Pemenang Ballon d'Or Wanita dua kali itu, pada Februari mengekalkan mahkotanya sebagai Pemain Wanita Terbaik FIFA untuk 2022, walaupun terlepas separuh kedua tahun ini kerana kecederaan lutut yang serius.Bintang Barcelona itu adalah pemain wanita pertama yang mencapai 100 caps untuk Sepanyol.Putellas adalah antara pemain Sepanyol yang menuntut perubahan dalam pasukan kebangsaan, tetapi tidak menyertai 15 pemain yang enggan dipanggil tahun lalu, di tengah-tengah krisis perbezaan pendapat dengan jurulatih Jorge Vilda dan Persekutuan Bola Sepak Sepanyol.

- Sam Kerr (Australia) -Kapten Australia berusia 29 tahun itu membuat penampilan sulung antarabangsanya pada usia 15 tahun dan telah bermain lebih 120 kali untuk negaranya, dengan purata gol dalam setiap perlawanan. Dia menjaringkan lima gol pada Piala Dunia 2019.Prestasinya di kelab Chelsea turut sama cemerlang apabila menjaringkan 29 gol dalam 38 penampilan musim ini.Kerr adalah nama besar di Australia sehingga dia terpilih menjadi pembawa bendera Australia pada majkis pertabalan Raja Charles.

- Megan Rapinoe (Amerika Syarikat) -Bermain di posisi penyerang, Rapinoe telah bermain sebanyak 199 kali untuk Amerika Syarikat, menjaringkan 63 gol dan membuat 73 umpanan. Bermain dengan kelab OL Reign, Rapinoe telah membantu skuad The Stars and Stripes menjulang trofi Piala Dunia sebanyak dua kali.Dia bersedia untuk bersara pada penghujung musim ini setelah mencecah usia 38 tahun tetapi dia kekal sebagai wajah bola sepak wanita di Amerika Syarikat.

- Keira Walsh (England) -Harapan England untuk memenangi Piala Dunia buat kali pertama terjejas dengan kehilangan beberapa pemain utama akibat kecederaan, meletakkan lebih banyak tanggungjawab kepada pemain tengah, Walsh.Barcelona mengambilnya dari Manchester City dengan bayaran 400,000 pound (AS$508,000) pada September lalu, satu rekod dunia untuk pemain bola sepak wanita.Dengan kecekapan hantaran, membaca permainan lawan dan keupayaan mendominasi bola, Walsh memainkan peranan penting dalam skuad England pimpinan Sarina Wiegman memenangi Euro di laman sendiri pada 2022.Dia dinamakan pemain terbaik perlawanan apabila England menewaskan Jerman 2-1 dalam perlawanan akhir di Wembley dalam masa tambahan.

- Ada Hegerberg (Norway) -Hegerberg muncul sebagai pemenang pertama Ballon d'Or Wanita, pada 2018, dan merupakan penyerang prolifik bersama pasukan terkemuka Perancis, Lyon.Kerjayanya bersama skuad kebangsaan sebenarnya telah berhenti pada 2017, gara-gara kebimbangan mengenai ketidaksamaan layanan yang diberikan kepada pasukan lelaki dan wanita oleh persekutuan Norway namun pemain berusia 28 tahun itu membuat pusingan-U tahun lepas dan kembali bersama The Grasshoppers.Penyerang berusia 28 tahun itu turut bergelut dengan siri kecederaan tetapi apabila berada atas padang, dia adalah salah seorang pemain terbaik di dunia, dan purata lebih daripada satu gol perlawanan untuk kelabnya.Hegerberg juga merupakan penjaring terbanyak sepanjang masa dalam Liga Juara-Juara Wanita UEFA dengan 59 gol. -AFP


ASN 2022: Aaron Chia-Soh Wooi Yik dipilih Olahragawan Kebangsaan, Ng Joe Ee Olahragawati Kebangsaan

(Aaron Chia dan Soh Wooi Yik menerusi video kerana tidak dapat hadir pada ASN 2022 bagi mewakilinegara dalam dua perlawanan badminton di Korea Selatan)

SUBANG, 17 Julai- Beregu lelaki utama negara, Aaron Chia-Soh Wooi Yik dan gimnas muda, Ng Joe Ee diumum sebagai Olahragawan dan Olahragawati Kebangsaan bagi Anugerah Sukan Negara (ASN) 2022 yang berlangsung di Hotel Dorsett Grand, di sini, sebentar tadi.Anugerah disampaikan oleh Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah.Aaron yang berusia 28 tahun dan Wooi Yik, 25, mengulangi pencapaian gandingan Koo Kien Keat-Tan Boon Heong apabila dinobatkan gelaran sama pada 2007.Gandingan ranking ketiga dunia itu menjuarai Kejohanan Badminton Dunia edisi ke-27 di Tokyo pada Ogos tahun lalu.Pencapaian tersebut menamatkan penantian negara selama 45 tahun untuk bergelar juara dunia.Sementara itu, kejayaan membawa pulang dua pingat emas gimrama Sukan Komanwel 2022 membolehkan Joe Ee, 18, mengulangi pencapaian Amy Kwan yang dinobatkan gelaran Olahragawati pada 2018. Selaku olahragawan dan olahragawati, mereka membawa pulang Piala Pusingan, Piala Iringan, sijil dan wang tunai bernilai RM20,000.

Ng Joe Ee (dua kiri) dan YDP Agong (dua kanan) pada Anugerah Sukan Negara 2022di Subang, Selangor)


ASN 2022: Cheah Liek Hou, Carmen Lim raih gelaran Paralimpik Kebangsaan

(Cheah Liek Hou (dua kiri) dan Hannah Yeoh (dua kanan) pada Anugerah Sukan Negara 2022di Subang, Selangor)

SUBANG, 17 Julai- Atlet para badminton, Cheah Liek Hou, 35, dinobatkan selaku Olahragawan Paralimpik Kebangsaan bagi Anugerah Sukan Negara (ASN) 2022.Anugerah tersebut disampaikan oleh Menteri Belia dan Sukan, Hannah Yeoh.Sementara itu, gelaran Olahragawati Paralimpik Kebangsaan menjadi milik perenang para wanita negara, Carmen Lim, 23.Anugerah Pasukan Lelaki Kebangsaan pula menjadi milik skuad hoki kebangsaan, manakala pasangan beregu wanita negara, Pearly Tan-M. Thinaah diumum sebagai pemenang Anugerah Pasukan Wanita Kebangsaan 2022.ASN 2022 berlangsung di Hotel Dorsett Grand, di sini, sebentar tadi.Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah dan Raja Permaisuri Agong, Tunku Azizah Aminah Maimunah Iskandariah turut berkenan berangkat ke majlis itu.Selain Hannah Yeoh, hadir sama dalam majlis berprestij yang menghimpunkan penggiat sukan negara itu ialah timbalannya, Adam Adli Abd Halim.

(Carmen Lim (dua kiri) dan Hannah Yeoh (dua kanan) pada Anugerah Sukan Negara 2022di Subang, Selangor)


13 atlet Perlis terima insentif

(Menteri Besar Perlis, Mohd Shukri Ramli)

KANGAR, 17 Julai- Kerajaan negeri menyerahkan insentif kemenangan sukan kepada 13 orang atlet negeri itu atas kejayaan cemerlang memperoleh pingat pada temasya Sukan SEA dan PARA ASEAN Kemboja 2023. Insentif berjumlah RM18,625 diberikan kepada pemenang pingat emas, perak dan gangsa yang berjaya mengharumkan nama negeri dan negara di pentas antarabangsa. Menteri Besar, Mohd Shukri Ramli memaklumkan, secara keseluruhan atlet negeri memenangi dua pingat emas dan 12 pingat gangsa pada temasya Sukan SEA Ke-32 di Kemboja, Mei lalu serta tiga pingat Perak pada sukan PARA ASEAN.Insentif bertujuan memberi motivasi kepada atlet untuk terus mengharumkan nama negeri dan negara di peringkat lebih tinggi. Antara penerima ialah Muhammad Shafiq Zuber bagi sukan taekwondo dan Mughni Mohamad Kamal bagi acara hoki berpasukan yang menyumbang pingat emas untuk kontinjen negara.  "Bakat mereka ini akan lebih terserlah dan insya-Allah dapat banyak pingat lagi selepas ini dan akan memberi dorongan kepada bakat-bakat baharu untuk mengikuti jejak mereka mengharumkan negeri Perlis dan negara kita Malaysia...insya-Allah," kata Mohd Shukri.  Beliau menyatakan demikian pada Majlis Penyerahan Insentif Kemenangan Kepada Atlet Sukan SEA dan PARA ASEAN Kemboja 2023, di sini.

(Insentif berjumlah RM18,625 diberikan kepada pemenang pingat emas, perak dan gangsa yang berjaya mengharumkan nama negeri dan negara di pentas antarabangsa)


Harry Maguire bukan lagi kapten Red Devils

LONDON, 17 Julai- Harry Maguire mengumumkan dia tidak lagi menjadi kapten Manchester United selepas perbincangan dengan pengurus pasukan, Erik ten Hag.Laporan awal bulan ini mencadangkan Ten Hag akan mengeluarkan pemain antarabangsa England itu daripada peranannya sebagai ketua pasukan berikutan penampilan terhad Maguire bawah bos Belanda itu musim lalu.Pemain pertahanan tengah itu hanya diletakkan dalam kesebelasan utama dalam lapan perlawanan Liga Perdana, mencetuskan spekulasi mengenai masa depannya bersama gergasi Inggeris itu.Tetapi apa yang kini pasti ialah dia tidak lagi menjadi kapten di Old Trafford, dengan Maguire menulis di Twitter: "Selepas perbincangan dengan pengurus hari ini dia telah memaklumkan kepada saya dia menukar kapten."Dia menggariskan alasannya kepada saya dan walaupun saya secara peribadi sangat kecewa, saya akan terus memberikan segalanya setiap kali saya memakai jersi itu (Man United)."Pemain berusia 30 tahun itu menambah: "Jadi saya ingin mengucapkan terima kasih yang tidak terhingga kepada penyokong Manchester United atas sokongan cemerlang mereka semasa saya memakai lilitan kapten.“Sejak hari pertama saya memegang peranan itu, tiga setengah tahun lalu, ia adalah satu keistimewaan besar untuk memimpin Manchester United dan salah satu detik paling membanggakan dalam karier saya setakat ini."Ia adalah satu penghormatan terbesar dalam bola sepak kelab. Saya telah melakukan segala yang saya mampu untuk membantu United berjaya dalam dan di luar padang."Saya akan sentiasa berterima kasih kepada Ole Gunnar Solskjaer kerana memberi saya tanggungjawab itu terlebih dahulu dan saya berharap sesiapa yang kini mengambilnya akan mendapat sokongan penuh saya."Bruno Fernandes paling kerap dilantik sebagai kapten semasa ketiadaan Maguire musim lalu dan pemain tengah Portugal itu adalah pilihan untuk diberikan peranan tersebut secara sepenuh masa.Maguire telah membuat lebih 170 penampilan untuk United sejak berpindah dari Leicester dengan harga £80 juta (AS$105 juta, 93 juta euro) pada 2019.Tetapi dua musim lalu menyaksikan Maguire menjadi bahan jenaka media sosial berikutan beberapa kesilapan berprofil tinggi dalam tugasan United, walaupun dia kekal sebagai pemain tetap England bawah pengurus Gareth Southgate.Dengan ketibaan pemain Argentina, Lisandro Martinez yang turut menyekat peluang pasukan utamanya di Old Trafford musim lalu, Maguire telah dikaitkan baru-baru ini dengan perpindahan ke West Ham. -AFP


Sasar lahir lebih ramai atlet Muay Thai

KEDAH, 17 Julai - Kelab Muay Thai Harimau Putih Negeri Kedah menyasarkan untuk melahirkan lebih ramai atlet Muay Thai kategori amatur bawah usia 12 tahun di negeri itu.  Penaungnya, Datuk Norsabrina Mohd Nor berkata, "ia selari dengan misi persatuan itu untuk meletakkan lebih ramai atlet sukan muda di negeri itu untuk cemerlang hingga ke peringkat antarabangsa." Menurut Norsabrina, pihaknya juga akan mencungkil bakat anak muda seawal usia sembilan tahun untuk memebri saingan kepada negeri lain yang kini sudah memiliki atlet muda terlatih.  "Penyertaan atlet muda dalam sukan itu terutama di Daerah Bandar Baharu Kedah agak ketinggalan berbanding negeri lain di Malaysia," katanya kepada pemberita selepas menghadiri Kejohanan Muay Thai Fight Challenge Terbuka Negeri Kedah anjuran Kelab Muay Thai Harimau Putih Kedah bersama Persatuan Teras Melayu Malaysia di Dataran Bandar Baharu, di sini.

Sehubungan itu, pihaknya turut menjalinkan kerjasama dengan pihak berkepentingan bagi mengembangkan sukan Muay Thai di samping mencari bakat baharu.  Pada masa sama pihaknya mahu infrastruktur sukan Muay Thai di negeri itu ditambah baik bagi memudahkan atlet berlatih disamping membolehkan sukan berkenaan dianjurkan dengan lebih kerap.  Seramai 78 peninju menyertai Kejohanan kali ini dan seramai 3,000 orang menyaksikan perlawanan itu. Pada kejohanan tersebut, sebanyak 39 ‘ bout’ diadakan membabitkan perlawanan Amature dan Pro yang melibatkan golongan kanak-kanak, remaja dan dewasa dikalangan lelaki dan wanita.  30 ‘bout’ amatur berlangsung pada waktu pagi dan petang, manakala sembilan ‘bout’ Pro berlangsung pada waktu malam. Norsabrina berharap, "sukan Muay Thai mendapat perhatian dan menarik minat anak muda terhadap sukan lasak."Perkara itu secara tidak langsung menjulang nama Bandar baharu sebagai hub sukan ekstrem di Kedah.


Liga Super Perlis 2023, 14 pasukan berentap rebut kejuaraan

KANGAR, 17 Julai- Sebanyak 14 pasukan bakal berentap bagi merebut kejuaraan Liga Super Perlis 2023 yang akan membuka tirai, 21 Julai ini. Penganjuran Liga Super Perlis bagi mencungkil bakat muda, sekali gus mengembalikan semula kegemilangan pasukan bola sepak Perlis. Menteri Besar, Mohd Shukri Ramli berkata sebanyak RM150,000 diperuntukkan bagi penganjuran Liga Super Perlis musim ini dan yakin bakat-bakat baharu bola sepak negeri akan dapat digilap dalam tempoh beberapa tahun akan datang.Seterusnya memperkuatkan pasukan Perlis untuk bersaing dalam Liga Bola Sepak negara. "Selepas ini, kita akan dapat kembali memperkuatkan pasukan negeri Perlis, seperti mana yang kita tahu pasukan yang sedia ada pun sudah berada di satu antara pasukan yang saya rasa boleh kita bangga, ada di pertengahan liga," katanya.

Beliau menyatakan demikian pada Majlis Pelancaran Liga Super Perlis 2023, di sini. Dalam pada itu, Persatuan Bola Sepak Malaysia (FAM) menyokong usaha yang dilaksanakan Kerajaan Negeri menerusi penganjuran liga seumpama itu yang membuka ruang kepada pemain muda mempamerkan bakat masing-masing.Ini dinyatakan Timbalan Presiden FAM, Datuk Wira Mohd Yusoff Mahadi.  "Kita tahu Perlis satu masa dahulu memang banyak bintang-bintang dari Perlis. Jadi saya ingat itu juga memberi satu dorongan kepada Perlis untuk melahirkan pemain-pemain mereka."Walaupun bukan untuk negeri, mungkin pemain ini boleh diimport, dieksport keluar...ke negeri lain untuk digunakan dan akhirnya membantu negara kepada pasukan nasional," katanya.

(Timbalan Presiden FAM, Datuk Wira Mohd Yusoff Mahadi)

FAM telah lama mewujudkan liga-liga berstatus amatur dalam menggalakan penglibatan golongan muda untuk bersaing di peringkat profesional.


Piala Emas CONCACAF: Mexico rangkul kejuaraan kali kesembilan

LOS ANGELES, 17 Julai - Jaringan minit akhir oleh Santiago Gimenez sudah memadai buat Mexico menewaskan Panama sekali gus menjuarai Piala Emas CONCACAF buat kali kesembilan.Pada perlawanan yang berlangsung SoFi Stadium itu, pasukan Mexico dilihat mendominasi permainan dengan 14 percubaan di separuh masa pertama namun gagal menjaringkan sebarang gol.Bersambung ke babak kedua, Mexico melancarkan serangan bertali arus namun kekebalan benteng pertahanan Panama menafikan jaringan buat Mexico.Menyedari ketumpulan jentera serangan, pengurus sementara Mexico, Jaime Lozano memasukkan penyerang Santiago Gimenez bagi memburu gol.Hasilnya pada minit ke-88, Gimenez berjaya meloloskan diri daripada kepungan pertahanan Panama sebelum melepaskan rembatan yang menewaskan penjaga gol, Orlando Mosquera.Keputusan perlawanan berakhir 1-0. Kemenangan tersebut menjadikan Mexico kini pemenang terbanyak Piala Emas COCANCAF sebanyak sembilan kali mengatasi Amerika Syarikat sebanyak tujuh kali.-AFP

(Pemain Mexico, Santiago Gimenez meraikan gol tunggal ketika menentang Panama/FOTO AFP)


Bayern yakin dapat ikat Kane

MUNICH, 17 Julai - Presiden Kehormat kelab Bayern Munich, Uli Hoeness menyuarakan keyakinannya bahawa kelab gergasi Jerman itu akan mengikat penyerang antarabangsa England, Harry Kane musim ini.Kelab Jerman itu dilapor menawarkan tawaran sebanyak £ 70 juta bagi mendapatkan Kane.Khamis lalu, Pengerusi Tottenham Hotspur, Daniel Levy bertemu para pegawai Bayern Munich berbincang tentang kemungkinan bagi menjual penyerang berkenaan.Hoeness turut menyatakan kelab tersebut turut mengadakan perbincangan dengan penasihat penyerang itu."Kane telah memberi isyarat berkaitan keputusannya. Sekiranya dia mengambil keputusan untuk kekal, kami akan cuba dapatkannya."Dia (kane) ingin bermain di Eropah dan kami bernasib baik kerana Tottenham tidak layak bermain di sana. Peluangnya untuk bermain dengan kelab-kelab terkemuka Eropah terbuka luas", kata Hoeness kepada Sport1.Hoeness turut menjangkakan perbincangan bersama abang dan bapa Kane yang juga ejennya adalah sangat positif.Kane yang bakal tamat kontrak bersama Tottenham pada Jun 2024 telah menjaringkan 30 gol buat pasukan itu musim lalu.Minggu lalu, Pengurus baharu Tottenham, Ange Postecoglou berkata dia akan membentangkan visinya buat kelab berkenaan kepada Kane dalam usaha menafikan minat Bayern Munich kepada penyerang itu-bbc.com

(Penyerang Tottenham Hotspur, Harry Kane/FB fabrizioromanoherewego)


Christian Lundgaard julang kejuaraan pertama NTT IndyCar

TORONTO, 17 Julai- Christian Lundgaard dari Denmark merangkul kemenangan IndyCar pertamanya pada Ahad, menjadi pemenang petak utama kelapan untuk muncul juara Indy Toronto sekali gus menamatkan dominasi Alex Palou yang melakar hatrik tiga kejohanan terdahulu.Pemain berusia 21 tahun itu menewaskan wakil Sepanyol, Palou yang juga merupakan pendahulu senarai pelumba keseluruhan dengan kelebihan 11.7893 saat pada aksi 11 pusingan di Exhibition Place."Saya agak kehabisan tenaga sekarang," kata Lundgaard. "Kereta itu baru sahaja laju sepanjang hujung minggu. Saya berkata sebelum perlumbaan kami mempunyai kereta yang cukup pantas untuk menang dan kami berjaya melakukannya."Satu-satunya penamat podium dalam tiga kempen IndyCar bagi Lundgaard adalah ketika muncul naib juara Julai lalu di litar jalan raya Indianapolis Motor Speedway.Dia adalah pemenang petak pertama yang meraih kemenangan di Kanada sejak pemain Perancis Simon Pagenaud melakukannya pada 2019.Lundgaard, anak kepada juara Rali Eropah 2000, Henrik Lundgaard, turut memberikan kemenangan pertama kepada pasukan Rahal Letterman Lanigan Racing sejak pelumba Jepun Takuma Sato memenangi Indianapolis 500 pada 2020."Pasukan ini berhak mendapat kemenangan ini," kata Lundgaard. "Kami melihat di mana kami berada pada awal musim ini dan tahun lepas pada ketika ini, kami sedikit bergelut dengan prestasi jadi saya amat gembira untuk semua orang sekarang."Sementara itu, Palou yang memburu kemenangan kelimanya dalam 10 perlumbaan sekadar berpusa hati di kedudukan kedua di Toronto.Palou, juara musim 2021, bagaimanapun melebarkan kelebihan kutipan mata keseluruhan dengan tujuh mata kepada 417 mengatasi juara IndyCar enam kali Scott Dixon, pemenang Toronto 2022 dari New Zealand yang mengumpul 300 mata.Colton Herta dari Amerika berada di tempat ketiga tepat di hadapan Dixon dengan Josef Newgarden dari Amerika di tempat kelima dan Scott McLaughlin dari New Zealand di tempat keenam.-AFP


Badminton: Sze Fei-Nur Izuddin juarai terbuka AS

IOWA, 17 Julai - Beregu lelaki negara Goh Sze Fei-Nur Izzuddin Rumsani berjaya merangkul gelaran pertama mereka tahun ini selepas muncul juara Terbuka Amerika Syarikat (AS) 2023, pada Ahad.Pasangan pilihan ketiga kejohanan itu, hanya memerlukan 30 minit untuk mengetepikan cabaran pasangan pilihan ketujuh kejohanan dari Taiwan, Lee Fang-Chih-Lee Fang-Jen, 21-9 dan 21-10 pada aksi final yang berlangsung di Pusat Mid-America, Council Bluffs, Iowa.Terbuka AS ini merupakan kejohanan pertama buat pasangan ke-53 dunia itu, selepas mereka berpisah pada Februari tahun ini, dan kembali bersama bulan lepas.Kemenangan ini sekali gus menyaksikan mereka memecah kebuntuan tanpa gelaran selama lebih setahun selepas kali terakhir ia dilakukan pada Terbuka Jerman 2022, apabila menewaskan pasangan dari China Liu Yu Chen-Ou Xuan Yi, 23-21, 16-21, 21-14.Sze Fei-Nur Izzuddin meraih US$16,590 (RM77,562), susulan kemenangan dilakar mereka manakala naib juara Fang-Chih-Fang-Jen, memperoleh US$7,980 (RM37,308).-BERNAMA


Perak FC menang tipis 2-1 ke atas Kuching City

KUALA LUMPUR, 16 Julai- Perak FC melakar kemenangan tipis 2-1 ke atas Kuching City FC dalam saingan Liga Super di Stadium Negeri Sarawak, malam ini.

Turun dengan semangat berpasukan yang tinggi, kedua-dua pasukan mempamerkan serangan bertali arus sebelum pemain import Bos Gaurus, Luciano Guaycochea berjaya membuka tirai jaringan dengan menanduk masuk hantaran Shafizi Iqmal Md Khirudin seawal minit ke-13. Enggan menyerah di laman sendiri, Cats kembali memperkemaskan corak permainan untuk menyamakan kedudukan 1-1 menerusi sepakan kencang Abu Kamara pada minit ke-32. Bersambung pada babak kedua perlawanan, pasukan tuan rumah tampil dengan aksi lebih agresif apabila melakukan beberapa percubaan namun berjaya dinafikan penjaga gawang pasukan pelawat, T. Shaheeswaran. Kemasukan penyerang Korea Selatan, Seo Seonung pada minit ke-61 menyaksikan beliau menjadi wira pasukan apabila meledak gol kemenangan dengan melepaskan rembatan dari luar kotak penalti pada minit ke-80. Sementara itu, di Stadium Majlis Bandaraya Petaling Jaya menyaksikan PDRM FC berjaya mengikat seri 0-0 ketika menentang Terengganu FC malam ini. Skuad Sang Saka Biru terlebih dahulu memberi amaran kepada pasukan Penyu melalui beberapa serangan berbahaya pada minit ke-30 menerusi sepakan di hadapan gol oleh Mohamad Nabil Ahmad Latpi namun dinafikan penjaga gol Mohd Suhaimi Husin.Separuh masa kedua menyaksikan kedua-dua pasukan melancarkan serangan dengan melakukan beberapa percubaan menarik untuk memecahkan kebuntuan dengan pemain PDRM, Muhammad Amirul Wa’ie Yaacob hampir meledak gol namun berjaya dipintas pemain pertahanan Terengganu Shahrul Nizam Ros Hasni pada hujung permainan. - BERNAMA

(Perak FC melakar kemenangan tipis 2-1 ke atas Kuching City FC dalam saingan Liga Super di Stadium Negeri Sarawak, malam ini/Facebook Perak FC)


Legenda olahraga negara Hanapiah Nasir meninggal dunia

KUALA LUMPUR, 16 Julai- Arena sukan tanah air menerima perkhabaran duka susulan pemergian legenda olahraga negara, Hanapiah Nasir, akibat leukemia dan kegagalan pelbagai organ di Hospital Kuala Lumpur (HKL), hari ini.Perkhabaran pemergian Hanapiah, 65, itu disahkan Pengerusi Yayasan Kebajikan Atlet Kebangsaan (YAKEB), Datuk Noorul Ariffin Abdul Majeed yang memaklumkan arwah menghembuskan nafas terakhir pada jam 6 petang tadi.“Semalam arwah dibawa ke hospital oleh anak perempuannya sekitar jam 4 petang dan ditahan di wad selepas mengalami tekanan darah rendah sebelum dimasukkan ke Unit Rawatan Rapi (ICU). “Arwah memang pernah sakit leukemia sekitar tiga tahun lepas dan hampir sembuh selepas menjalani rawatan. Namun, penyakit itu kembali menyerang dan menyebabkan kegagalan organ dalaman,” katanya ketika dihubungi hari ini.

Jenazah bekas jaguh dekatlon kebangsaan era 80-an itu akan dibawa ke Masjid Kampung Baru dan akan dikebumikan di Tanah Perkuburan Jalan Ampang, jam 9 pagi esok.Noorul, yang kali terakhir melawat Allahyarham tahun lepas untuk memberikan sumbangan, amat sedih atas pemergian Hanapiah dan menyifatkannya sebagai satu kehilangan besar kepada sukan tanah air. Allahyarham sebelum ini banyak menyumbang kepada arena olahraga negara apabila berjaya merangkul empat emas pada temasya Sukan SEA, menerusi acara lompat jauh (1985), 110 meter (m) lari berpagar (1985) dan dekathlon (1981 dan 1983). Allahyarham turut berjaya menyumbang pingat perak dalam acara 4x100m bersama Rabuan Pit, Sivaling Govindasamy dan Nordin Jadi pada 1985, selain meraih gangsa dalam acara 110m lari berpagar (1983) dan dekathlon pada 1991. Arwah terus bergiat dalam arena olahraga selepas bersara dan pernah menggalas tanggungjawab sebagai ketua jurulatih negara dari 2005 hingga ke 2009.- BERNAMA


YAKEB Hulur bantuan lebih RM270,000 bantu ahli

ALOR SETAR, 16 Julai - Yayasan Kebajikan Atlet Kebangsaan (Yakeb) akan terus memantau keperluan, kebajikan dan tahap kesihatan bekas atlet negara dari semasa ke semasa, sekali gus menyalurkan bantuan bersesuaian untuk mereka.Pengerusinya, Datuk Noorul Ariffin Abdul Majeed berkata YAKEB sentiasa mengutamakan dan menitik berat kebajikan ahli khususnya atlet dan ahli keluarga mereka yang berada di bawah yayasan melalui 12 skim bantuan ditawarkan.Datuk Noorul Ariffin ditemui selepas menyampaikan sumbangan Khairat Kematian kepada balu Raja Libas negara, Allahyarham Adnan Saidin di sini.Pada pertemuan itu juga, YAKEB turut menyampaikan bantuan kepada atlet renang paralimpik Kedah Ahmad Helmi Mohd Rody yang kini hilang punca pendapatan setelah diserang strok"Bantuan Khairat bantuan untuk bekas atlet ialah RM3,000. Bantuan untuk saudara Helmi kita beri dalam RM500."Kita ada susulan jagaan perubatan dan pekerjaan bagi beliau (Helmi) meneruskan hidupnya", katanya.Turut hadir memberi sokongan pada majlis sumbangan tersebut bekas bekas atlet dari Kedah.Antaranya bekas atlet olahraga Sajarutuldur Hamzah , Malik Samsudin dan Zamziri Abu Bakar kedua-duanya bekas atlet takraw dan Zainon Osman, atlet berbasikal.Sementara itu balu Adnan, Suraya Abdullah berkata keluarganya berterima kasih terhadap keprihatinan pihak Kementerian Belia dan Sukan (KBS) khususnya YAKEB yang turun padang bertanya khabar dan memberi bantuan kepada keluarga bekas atlet.YAKEB telah menyalurkan bantuan melalui pelbagai skim khas dianggarkan lebih RM270,000  bagi membantu seramai 332 orang dalam tempoh enambulan pertama tahun ini. Sebanyak RM28,000 bantuan diperuntukkan membabitkan khairat kematian.

(Pengerusi YAKEB, Datuk Noorul Ariffin Abdul Majeed)


Kejohanan Olahraga Asia 2023: Irfan sambar gangsa

BANGKOK, 16 Julai -Jaguh lempar cakera negara, Muhammad Irfan Shamsuddin menghadiahkan pingat pertama di Kejohanan Olahraga Asia 2023 selepas meraih gangsa dalam acara lempar cakera.Pada aksi final yang berlangsung di Stadium Nasional, Bangkok itu, Irfan melakar catatan 59.63 meter.Pingat emas pula dimenangi oleh atlet dari China Abuduaini Tuergong dengan balingan 61.19 meter, manakala perak pula diraih oleh atlet Kuwait, Eissa Zankawi.Ini merupakan kali kedua Irfan membawa pulang pingat untuk Malaysia.Pada edisi 2017,Beliau telah memenangi perak pada kejohanan sama di India.


Messi ikat kontrak bersama Inter Miami sehingga 2025

MIAMI, 16 Julai - Bintang Argentina Lionel Messi menandatangani kontrak bersama Inter Miami sehingga 2025.Perkara itu disahkan oleh pasukan berkenaan semalam.Penyerang berusia 36 tahun itu yang membawa Argentina memenangi piala Dunia di Qatar tahun lalu akan diperkenalkan Inter Miami dalam satu majlis pada Ahad dan dijangka membuat penampilan pada perlawanan pertamanya Jumaat ini.Dalam satu kenyataan oleh Messi, dia sangat teruja untuk melebarkan kariernya bersama kelab berkenaan."Saya sangat teruja bagi memulakan langkah seterusnya bersa Inter Miami di Amerika Syarikat", katanya.Kehadiran pemenang tujuh kali anugerah Ballon d'or di Inter Miami daripada Paris Saint Germain menjadi sensasi dan dijangka menarik minat kepada Liga Bola sepak Major (MLS).Kehadiran Kapten Argentina itu juga dijangka dapat mengubah nasib Inter Miami yang kini berada di tangga tercorot liga dengan hanya mencatatkan lima kemenangan dan tiga seri.Penampilan pertama Messi pada Jumaat ini ketika Inter Miami turun menentang wakil dari Mexico, Cruz pada perlawanan Piala liga.Sementara itu,Komisioner Liga Bola Sepak Major (MLS)Don Garber berkata kehadiran Messi di Liga berkenaan seolah-olah memberi pengiktirafan kepada sukan di Amerika Utara."Kami gembira dengan kehadiran pemain terbaik dunia (Lionel Messi) yang memilih Inter Miami dan MLS.Keputusannya adalah satu pengiktirafan kepada momentum kepada liga dan sukan di Amerika Utara", kata Garber.Messi sebelum ini bermain dengan Barcelona dari tahun 2004 sehingga 2021 sebelum menyertai Paris Saint Germain untuk dua musim dan telah membuat 75 penampilan sepanjang kejohanan dengan 32 gol dan 35 hantaran.-AFP


Sabah jinakkan Sri Pahang, 4-0

KOTA KINABALU, 16 Julai - Sabah FC mencatatkan kemenangan bergaya 4-0 terhadap Sri Pahang FC dalam aksi Liga Super Malaysia di Stadium Likas Kota Kinabalu, malam tadi.  Gol pertama Sabah FC hadir pada awal minit ke-8 apabila hantaran menyerang import Sabah FC, Ramon berjaya disempurnakan Darren Lok.  Ramon sekali lagi menjadi tumpuan apabila menjaringkan gol pada minit ke-43 membuatkan kedudukan jaringan menjadi 2-0 sehingga tamat separuh masa pertama.  Pada separuh masa kedua, skuad badak sekali lagi menjaringkan gol menerusi rembatan kencang Darren Lok pada minit ke-65.  Tiga minit selepas itu, Sabah FC menjaringkan gol keempatnya melalui Stuart Wilkin membuatkan jaringan menjadikan 4-0 sehingga tamat perlawanan.  "Kita tahu pasukan Pahang sebelum ini menunjukkan satu prestasi yang cukup baik. Namun, hari ini kita bermain lebih baik daripada apa yang kita tunjukkan sebelum ini.Jadi, ini satu pencapaian dimana kita harus kekalkan prestasi ini secara konsisten. Ia bukan bermakna kita berada dalam kedudukan baik tetapi kita harus kekalkan konsistensi kita," kata Datuk Ong Kim Swee, Ketua Jurulatih Sabah FC. Sementara itu, Ketua Jurulatih Sri Pahang FC, Fandi Ahmad berkata pasukannya akan mengkaji semula corak permainan yang lebih baik untuk aksi akan datang."Ini kesilapan kita sendiri dan kita harus pelajari memang kita tidak boleh buat apa. Hari ini memang hari mereka. Mereka berjaya menterjemah taktikal dengan baik. Kami puji kemahuan mereka yang tinggi. Namun, kita harus kaji semula cara kita bermain dan selebihnya," kata Fandi kepada pemberita.

Sabah FC akan menentang Selangor FC pada perlawanan seterusnya di Stadium MBPJ pada 23 Julai depan.